Kataluniako politikarien indultuen aurkako elkarretaratzea Madrilgo Colon plazan\nElkarretaratzea Colon plazan\nPP, Vox eta Cs berriz elkarrekin, oraingoan Kataluniako politikarien indultuen aurka\nUnion 78 plataformak deitu du elkarretaratzea. Pedro Sanchezen Gobernu "ezgai, parasito eta autoritarioaren" aurka egin du plataformak manifestuan.\n"Indultuak lotsagarriak dira", oihu egiteko Colonen izango dela esan du Iturgaizek\nSanchezek "ulermena eta eskuzabaltasuna" eskatu dio gizarteari indultuen aurrean\nIndultuek "gatazka arindu" dezaketela uste du Junquerasek\nSanchezek garrantzia kendu dio balizko indultuen kostu politikoari\nSanchezek "elkartasuna eta ez mendekua" bilatu nahi du indultuak aztertuta\nProtesta Colonen: indultuen kontra eta ''batasuna''ren alde, segurtasun neurririk gabe\nMadrilgo Udaltzaingoak zenbatu duenez, 126.000 pertsonak parte hartu dute Kataluniako politikarien indultuen aurkako elkarretaratzean, Colon plazan, eguerdian, Madrilgo Udalak jakitera eman duenez.\nEspainiako Poliziak, ostera, 25 000 pertsona zenbatu ditu, Espainiako Gobernuak Madrilen duen Ordezkaritzak jakinarazi duenez, hau da, bost aldiz manifestari gutxiago.\nUnion 78 plataformak deitu du protesta. Pedro Sanchezen Gobernu "ezgai, parasito eta autoritarioaren" aurka egin du plataformak manifestuan. "Aski da", oihu egin du, grazia neurriaren kontra, demokraziaren aurkako "eraso larria" delako.\n"Iraintzen duen Gobernu bat, gaur herri erdia baino gehiago iraindu du, ultraeskuintzat joz, ez da guztientzako Gobernu bat, botere baztertzaile, sektario eta arriskutsu bat baizik", adierazi du Rosa Diez Union 78 plataformako sortzaile eta UPyDko presidente ohiak.\nEra berean, Andres Trapiello idazleak eta Yeray Mellado gazte kataluniarrak manifestuak irakurri dituzte. Mobilizazioa "historikotzat" jo du Melladok. Pablo Casado, Santiago Abascal eta Ines Arrimadas PP, Vox eta Ciudadanoseko buruzagiak, hurrenenez hurren, protestan sakabanaturik izan dira.\nEskuinaren elkarretaratzea Madrilen. Argazkia. EFE\nPablo Casado PPko presidenteak Espainiaren subiranotasunaren zati bat ez "lapurtzea" edo "saltzea" eskatu dio Gobernuari. Genova kaleko egoitzaren atean, iraganeko adierazpenekin "koherentzia" eskatu dio Casadok Pedro Sanchezi, politikari presoak askatuko ez zituela esan baitzuen. "Duintasuna eta batasun nazionala errespetatzea", exijitu dio.\nSantiago Abascal Voxeko presidenteak "sigla politikoen gainetik" batasuna aldarrikatu du. "Sanchez min handia egiteko kapaz da, espainiar guztiak, siglen gainetik, Colon plazan elkarrekin egotea garrantzitsua da; beste behin ere beldurrik eta argazkiaren inongo lotsarik gabe itzuli gara", adierazi du Abascalek.\nZigorrak ez barkatzeko eskatu dio Ines Arrimadas Ciudadanoseko buruzagiak Sanchezi, 2019ko hauteskunde-kanpainan defendatu bezala. Zigorrak osorik betetzea aldarrikatu du.\nBestalde, Rafael Simancas Diputatuen Kongresuko Talde Sozialistaren idazkari nagusiak ziurtatu duenez, Colongo elkarretaratzeak "zatiketa, haserrea eta istilua bultzatzen ditu".\nPere Aragones Generalitateko presidenteak amnistia, autodeterminazioa eta independentzia aldarrikatzera deitu du, "nahiz eta faxismoa eta eskuina amorratu".\nAzkenik, Gabriel Rufian ERCko bozeramailearen hitzetan, Madrilgo elkarretaratzea "ultraeskuinaren narkosala antzeko bat da, jende horrentzako metadona txarra banatzen baitute bertan".\nLaura Garrido Euskadiko PPren idazkari nagusia indultuen aurka sinatzen, Gasteizen. Argazkia: EFE\n"Besaulkian" jarraitzeko "amore ematea" leporatu dio Euskadiko PPk Sanchezi\n"Besaulkian" jarraitzeko, indultuen "xantaiari amore emateko" Pedro Sanchez gobernuburuaren "asmoa" salatu du Laura Garrido Euskadiko PPren idazkari nagusiak.\nIndultuen aurkako sinadurak bildu ditu Euskadiko PPk Gasteizen. 1000 sinadura inguru bildu dituztela jakitera eman du Garridok. Herritar bakoitzak bere "ekarpen txikia" egitea garrantzitsua da, "irain eta bidegabekeria" bat diren indultuei "ezetz ozen" bat emateko, azpimarratu duenez.


Atsegin ezti gozo-gozoa\negarriyaren asekai dagon\nKezka larriei ateak itxi,\nuxatu guzik batean,\nmaiztar illunik ez izan iñoiz\nnere biotz barrenean.\nIxil osoa... Iñoren zantzu\ngaiztorik ez beñere an,\nametsak lagun, amets egin, bai\n¡amets!... mendi magalean.\nOri nai nuke, ezerez geigo\nGero... ezurrak arri biyurtu\nta ni naizen au betiro bizi...\noztiñ eder zabalean.\n(Tolosa -Gipuzkoa-, 1869/03/03 - 1954/04/07).\nAmasa (Villabona) - LOATZU (635 m) - UZTURRE (730 m) - BELABIETA (699 m) - Amasa (goizeko ibilaldia).\nAmasako mendialdeko ibilbide zirkularrean.\nAMASAko herrigunea Villabonakoa baino lehenagokoa da, eta baliteke haren aurretik beste bat Amasakoa baino gorago izatea. Amasako kolazio edo kontzejua 1385ean agertu zen lehen aldiz historian, Tolosarekin bat egiteko aitortutako gutunean, hain zuzen. Amasa Tolosari batu zitzaion, baina bere autonomia ekonomiko eta administratiboa mantendu zuen.\nVILLABONA 1398ko Gipuzkoako Batzar Orokorretan azaldu zen lehen aldiz herri gisa eta AMASA izan zen haren sorburua: Amasako hainbat biztanle behera (Villabona 61 metrotan kokatzen da) jaitsi ziren, hau da, Gaztela Frantziarekin -Segura, Tolosatik, Villabonatik, Hernanitik... pasatuz- lotzen zuen GALTZADAn, merkataritzan, eskulangintzan, bidaiarientzako zerbitzuetan eta abarretan aritzeko. Bada beste arrazoi bat jende haiek gerora Villabona izango zen eremuan kokatzeko: alegia, DONE JAKUE BIDEAn ari ziren milaka erromesentzako atsedenleku bat sortzea. Hasieran, bi herriek komunitate bat osatzen zuten eta San Martin parrokia, herri mendiak, burdinola, errota eta herri bideak batera erabiltzen zituzten. Garai haietan, Villabona Amasako auzo gisa sortu zen.\n1480. urtean, HIRIBILDU-TITULUA lortu zuen Villabonak eta Amasako auzoa izateari utzi zion. Horren ondorioz, jurisdikzio zibil eta kriminaleko Alkate eta guzti lortu zuen, oraindik Amasak baino askoz ere biztanle gutxiago zituen arren. Egoera honek tirabira eta gatazka handiak sortu zituen bi kontzejuen artean. Hala, urte asko geroago, 1619/20an hain zuzen ere, biak batzea eta hiribildu bakarra sortzea erabaki zuten. Elkarturik, alkatea urtero txandakatzea erabaki zuten. Harrez geroztik, elkarrekin osatu dute herri bakarra... egun ofizialki Villabona izena duen herrian.\nAMASA (134 m - 0h 00').\nElizaren ondoko plazatxoaren ondotik aterako gara eta HE-ko norabidea hartuz, ARRIAGA baserriaren ondoko bidegurutzerantz abiatuko gara. Panel informatiboa bertan (0h 05').\nBidegurutzean eskuineko ...\n2009ko urtarrilak 6\nUzturre, oroimenak (Martin Larramendi)


Iruñerriko Ingurumen Zentroari buruzko parte-hartze prozesua | Mancomunidad de la Comarca de Pamplona\nIruñerriko Ingurumen Zentroari buruzko parte-hartze prozesua\nInteresa duten pertsona guztiek urriaren 1a bitartean bidali ahal izango dituzte ekarpenak mcp.es webgunearen bidez\nIruñerriko Hondakinak Tratatzeko Ingurumen Zentroaren Udalez gaindiko Proiektu Sektorialaren gaineko informazio eta parte-hartze publikoko prozesua jarri du abian Iruñeriko Mankomunitateak.\nAipatutako udalez gaindiko proiektu sektorial horren izapideek barne hartzen dute aurretik herritarrek parte hartzeko eta informazioa izateko prozesu bat garatzea, izapidearen zioa ez ezik, Iruñeko Garraioaren Hiriko 4. Fasean proiektatzen ari den hondakinen tratamendurako plantaren ezaugarriak ere ezagutarazteko bidea emateko.\nParte-hartze prozesu hori Udalez gaindiko Proiektu Sektorialaren edukian ardaztuko da, eta, nahiz eta ez den bete beharrekoa, proiektua hobetzeko aukera emango duten ekarpenak lortzea da asmoa.\nProzesuak barne hartzen du joan den irailaren 15az geroztik egiten ari diren lau bilera telematiko egitea. Aurreneko bilerarako deia Noain-Elortzibarko Udaleko eta kontzejuetako ordezkariei egin zitzaien. Bigarren bilera Iruñerriko Mankomunitatearen hondakinen eremuan sartuta dauden udalerrietako ordezkarientzat izan zen.\nHirugarrenik, Garraioaren Hirian egoitza duten enpresei egin zaie deia, eta, azkenik, laugarren bilera hurrengo irailaren 24an egingo da eta bertara joateko gonbidapena egin zaie ingurumenaren, enpresaren eta kontsumitzaileen arloko hainbat elkarteri, alderdi politikoei eta elkargo profesionalei, beste agente interesdun batzuen artean.\nEgin edo egingo diren saioak gorabehera, nahi duen edonork eskuratu dezake proiektuari buruzko informazioa eta egin ditzake ekarpenak, Mankomunitatearen webgunean egokitu den gunearen bidez, hurrengo urriaren 1a bitartean.\nZer da Udalez gaindiko Proiektu Sektorial bat?\nUdalez gaindiko Proiektu Sektoriala lurralde-antolamendurako tresna bat da, eta bere xedea da, besteak beste, ingurumen-kudeaketako azpiegiturak edo instalazioak ezartzea, hala nola Iruñerriko Ingurumen Zentroa, baldin eta horien eraginak eta ondorioek, lurralde-antolaketari dagokionez, dituzten tamaina, garrantzi edo ezaugarri bereziengatik, gainditu egiten badute oinarri duten udalerria edo udalerriak. Ezaguna den moduan, instalazio horren helburua da hondakinen frakzio nagusiak tratatzea, hau da, 5. edukiontziko gai organikoak, ontzien eta materialen edukiontzi horiko hondakinak eta gainerakoen frakzioa, industrialdeetan bildutako zuraz gain. Hori guztia hondakinen zerbitzua ematen zaien 48 udalerriei dagokienez; 370.000 biztanle hartzen dituen zerbitzua, hain zuzen.\nUdalez gaindiko Proiektu Sektoriala egiteko prozesuan parte-hartze prozesu hau sartzen da, eta behin amaitutakoan, jasotako ekarpen guztien balorazioa jasotzen duen itzulera-dokumentu bat sortzea ekarri beharko du.\nOndoren, Nafarroako Gobernuaren aurrean izapidetzeko fasea hasiko da, eta horrek ere barne hartuko du informazioa hilabete batean jendaurrean jartzeko aldi bat.


Zabalik datorren ikasturterako Zubiaur Musika Eskolan izena emateko epea - Deia\nZabalik datorren ikasturterako Zubiaur Musika Eskolan izena emateko epea\ndeia.eus | amorebieta-etxano 09.05.2022 | 17:15\nIkasturte hau azken txanpan sartu eta gero, zabalik dago jada datorren ikasturtean, 2022-2023an, Amorebieta-Etxanoko Zubiaur Musika Eskolan matrikulatzeko izena emateko epea. Hala, bertan ikasi nahi dutenek ekainaren 3ra arte, ostirala, izango dute epea zabalik.\nMatrikula egiteko aukera ezberdinak izango dituzte ikasleek. Internet bidez egin nahi dutenek, izen-emate orria Ametxen webgune ofizialean Musika Eskolak duen atalean izango dute, esteka honetan sartuz . Matrikulazioa aurrez aurre egin nahi dutenek, aldiz, Musika Eskolan bertan izango dute aukera, astelehenetik ostiralera, 13:00-18:30 ordutegian. Telefonoz deitzeko aukera ere izango da: 946 30 15 10.\nDANTZA ETA MUSIKA KLASEAK\n2006. urtean sortu zenean hasitako bideari jarraiki, datorren ikasturtean ere dantza eta musika klaseak eskainiko ditu Zubiaur Musika Eskolak. Dantzaren arloan eskainiko diren hiru kurtsoak 6 urtetik gorako zornotzarrei zuzenduak izango dira:\nDantzarekin kontaktua (6-7 urte).\nSormenezko dantza (8-11 urte).\nHip Hop/Funky (12-18 urte).\nMusika eta instrumentu klaseei dagokienean, izen-ematea 4 urtetik gorako neska-mutilei zuzendua izango da. Aukerak, honakoak:\nMusikarekin kontaktua (4-7 urte).\nFlauta, klarinetea, saxofoia, tronpeta, tronboia, perkusioa, biolina, biola, biolontxeloa, pianoa, gitarra, akordeoia, txistua, alboka, trikitixa, dultzaina, txalaparta, gitarra eta baxu elektrikoa, bateria. Hizkuntza musikala, analisiak, koroak eta talde instrumentuak. Musika-terapia hezigarria. (8 urtetik aurrera).\nBerdela inoiz baino garestiago saldu da aurten euskal portuetan.\nMarkinan, berriz ere.\nAdimen artifiziala eta euskara.\nErmua Antzokiak ´Mundu bat bertso´ jaialdia jasoko du ostegunean\nErmuak 4,45 milioi euro gehituko dizkio 2022ko aurrekontuari\nPartida solidario bat jasoko du asteazkenean Las Llanas futbol zelaiak\nUriko eraikinak birgaitzeko lanak sustatzeko lankidetza-akordio bat sinatu du Surbisak\nEuskadi recibirá 2,4 millones para crear centros de víctimas de violencia sexual\nBilboko Udalak harrera egin dio Bidaideak Bilbao BSR taldeari


Jokatu xakean etxean egongo zaren egun hauetan! | Comisión de Ajedrez – Xake Batzordea\nJokatu xakean etxean egongo zaren egun hauetan!\nDatozen egun hauetan ohi baino denbora gehiago emango dugu guztiok etxean. Etxeko egonaldiak leuntzeko proposamen batekin gatoz: jokatu xakean! Gogoratu xakea dela Internet bidez jokatu daitekeen kirol bakarra, eta horretarako hainbat aukera daude. Guretzat gogokoena Lichess erabiltzea da.\nLichess doako zerbitzu bat da, software librean egina, eta inolako iragarki edo kuotarik ez duena. Egunero milaka jokalari elkartzen dira bertan eta xakean jokatzen ikasi, ariketak egin, partidak ikusi, zure jokoa hobetu, txapelketak eta partidak jokatzeko toki bikaina dela iruditzen zaigu. Ez xakean bakarrik gainera, hainbat aldaera ere topatu ditzakegu bertan: crazyhouse, Fischerren ausazko xakea edo atomikoa batzuk aipatzearren. Ah eta guztia euskaraz!\nGerardo Fernandez, Bilboko Zuri Baltza klubeko jokalariak eta AjedrezVasco.com webgunearen kudeatzaileak, eguneroko txapelketa bat antolatu du egun hauetarako: AjedrezVasco I. Gran Prixa. Arratsaldero 18:00tan, 3 + 2 erritmoan (3 minutu partida guztirako eta 2 segundo gehigarri jokaldi bakoitzeko). Hemen duzue txapelketarako lotura zuzena: https://lichess.org/tournament/XqYfF0Pc Txapelketak pasahitza dauka, gure kirolaren izena: xakea.\nProbatu, jokatu eta ondo pasatu!\n← Xake Eskolaren klasea bertan behera utzi dugu\tXake Eskolako ikasleei gonbidapena →


Jasangarritasuna dator Zinemaldiarekin, euskal modako 21 enpresaren bidez - Artikulua - Gipuzkoa ETORKIZUNA ORAIN\nIngurumeneko eta Kulturako Departamentuek Gipuzkoako eta Euskadiko modan jantziko dituzte galetako aurkezle, aktore, dantzari eta zuzendariak.\nJosé Ignacio Asensio: “Hau tokiko moda jasangarria bultzatzeko apustua da. Erakundeok sektore guztiei lagundu behar diegu, eta, zehazki, hurbileko modari, eskulanari eta tokiko merkataritzari; baina aukera hori aprobetxatu behar dugu normaltasun berri bat eraikitzeko, ekonomia berde berri bat”.\nHarkaitz Millan: “Modaren diseinua eta sorkuntza adierazpen artistikorako beste modu bat dira, eta, beraz, adierazpide bat. Zinemaldia, “Gipuzkoako kultura-ikonoa”, erakusleiho perfektua da”\nJosé Luis Rebordinos: “Zinemaldiaren helburuetako bat euskal industriari oro har zerbitzua ematea da, ez bakarrik zinemagintzari, eta, kasu honetan, poz-pozik gaude euskal moda nazioartean ikusten laguntzeaz”.\nDonostiako Nazioarteko Zinemaldiaren 68. edizioko galetako aurkezle, aktore, dantzari eta zuzendariak gipuzkoar eta euskal modaz jantziko dira berriz ere, Gipuzkoako Foru Aldundiko Kulturako eta Ingurumeneko Departamentuen eskutik, ‘Zinemaldia 2020ko izarrak janzten’ proiektuaren bidez. Ekimen horrek aukera eman die lurraldeko marka guztiei proiektu honetan parte hartzeko, eta jasangarritasuna garrantzitsua izango da.\nJosé Ignacio Asensio Ingurumeneko diputatuak azpimarratu duenez, “hau tokiko moda jasangarria bultzatzearen aldeko apustua da. Aurten, garrantzi handiagoa hartuko du Gipuzkoako Foru Aldundiak, COVID-19 katearen pandemiak eragindako krisia dela eta. Krisi horrek sektore ekonomiko guztiei eragin die, eta zuzenean modaren industriari”. Gainera, foru-arduradunak adierazi duenez, “erakundeok sektore guztiei lagundu behar diegu, eta, zehazki, hurbileko modari eta tokiko eskulanari eta merkataritzari. Baina aukera horretaz baliatu behar dugu normaltasun berri bat eraikitzeko, ekonomia berde berri bat: 'Green Recovery'“.\nHarkaitz Millan Kulturako diputatuak gaineratu duenez, “Modaren diseinua eta sorkuntza adierazpen artistikorako beste modu bat dira, eta, beraz, adierazpide bat. Zinemaldia, “Gipuzkoako kultura-ikonoa”, erakusleiho perfektua da”\nMadrilen eta Donostian egindako jantzi-proben ondoren, galen estilo-lanen ardura duen enpresak “made in Basque Country” jantzien eta osagarrien hautaketa amaitzen ari dira. Dagoeneko 50 pieza baino gehiago egin ditu, eta ehun jantzi, osagarri eta bitxi-dendatara irits daiteke. Kopuru hori hasieran kalkulatutakoa baino askoz handiagoa da. José Juan Rodríguez eta Paco Casado hautaketaz arduratzen dira, eta horren arrazoia da “kalitate handia, aurkeztutako proposamen ugari eta enpresek neurrira egokitzeko eta diseinatzeko duten joera handia”. Irailaren 18tik aurrera, ostirala, euskal modan dauden 21 enpresen sormenak ezagutzera emango dira. Enpresa horiek inaugurazio-galak, Donostia Saria edo Kursaaleko amaiera-galak, Perlak eta Zinemira galak Victoria Eugenia antzokian, edo Alfonbra Gorriak –jenderik gabeak- eta ‘photocall’- hainbat proiekzio eta aurkezpenetakoak izango dira.\nBestalde, moda jasangarria Zinemaldian ere egongo da, ehunak berreskuratuz, kasu honetan Alfonbra Gorriaren bitartez, Zinemaldiak alfonbra hori emango baitio Foru Aldundiko Ingurumeneko Departamentuari. Ondoren, Ingurumeneko Departamentuak AEG Berrikuntza Profesionaleko Eskolari lagako dio alfonbra, eta, azken hiru urteotan, erabilitako jantziak berreskuratzeko “Upcycling” proiektua bultzatu du. Aurten, pandemiaren ondorioz, edukiontzien bidez erabilitako arropa berreskuratzeko proiektu hau gelditu egin behar izan da, baina, Zinemaldiaren dohaintzari esker, AEGko ikasleek eta ikasleek arropa-bilduma bat diseinatu ahal izango dute urtero Miramar Jauregian egiten den Moda Iraunkorreko desfilerako alfonbra gorritik abiatuta. Alfonbraren beste zatia EMAUS Fundazioari emango zaio, bere tailerren bidez eta Sin Desperdiciorekin elkarlanean, berreskuratutako ehunarekin poltsak eta zorroak egiteko ardura har dezan.


[BAKARRIZKETA] Barry Manley\nGasteizko Hizkuntza Eskola, Gasteiz | BAKARRIZKETA\nBarry Manleyk Gasteizko Hizkuntza Eskolako areto nagusian 'Barry barrez' umore-saioa taularatuko du. Zertan ari da irlandar bat hemen Euskal Herrian. Heldu zenean hamaika berba eta hamaika kontu bitxi ezagutu zituen. Istorio horiek guztiak kontatu eta kantatuko ditu Barry Manleyk barrez lehertzeraino.\n[BAKARRIZKETA] Barry Manley Gasteizko Hizkuntza Eskola\nBarry Manleyk Gasteizko Hizkuntza Eskolako areto nagusian 'Barry barrez' umore-saioa taularatuko du.\nZertan ari da irlandar bat hemen Euskal Herrian. Heldu zenean hamaika berba eta hamaika kontu bitxi ezagutu zituen. Istorio horiek guztiak kontatu eta kantatuko ditu Barry Manleyk barrez lehertzeraino.\n[HAURRENTZAKO EKINTZA] Ipuin\n[HAURRENTZAKO EKINTZA] Ipuin Artziniegako liburutegia


“A Ciambra” film pantailaratuko du Kresala zineklubak | Nontzeberri\nHasiera/IKUS-ENTZUN/“A Ciambra” film pantailaratuko du Kresala zineklubak\nDonostiako Kresala zineklubak A Ciambra (Jonas Carpignano, 2017) pelikula aurkeztuko du gaur, Tueba aretoetan, 19:30etik aurrera. Emanaldia Bartzelonako Cinema d’Autor nazioarteko jaialdiarekin lankidetzan ondu dute.\nFilma oraintsu burututako Giza Eskubideen Zine Jaialdian eman zuten. Ekoizpen italiarra da. Ijitoen komunitatean familiak duen garrantziaren inguruan ardazten den drama da. Cannes eta Sevilla hirietako jaialdietan saritutako lana da.\nKresalaren arabera, filmak hauxe kontatzen du: “Legerik gabeko A Ciambra-ko ijito komunitatean, familiak du lehentasuna. Hori uste du 14 urteko Pio-k, bere anaia Cósimoren ereduari jarraituz. Cósimo espetxean sartzen dutenean, Piok bere gizontasuna adierazteko aukera ikusten du, bere familia hainbat modu arriskutsutan hornituz. Baina heldua izatea uste baino neketsuagoa da”.\nInformazio gehiago: kresalazinekluba.com.


'7 forma eta koilaratxo bat', Miren Doizen esku-hartzea - Kulturklik\n"7 forma eta koilaratxo bat", Miren Doizen esku-hartzea\nDonostia-San Sebastián 2017(e)ko abenduaren 1(e)tik 2020(e)ko abenduaren 1(e)ra\nJerónimo Hagermanen Malas madres / Sokatik zintzilik dauden bizitzak lanaren ondoren, honako hau Tabakalerako hainbat gunetan jarriko diren esku-hartze artistikoetako bigarrena da.\nTabakalerako eraikinean lan hau sortzeko, Miren Doiz guneaz beraz baliatu da, eta handik atera ditu bere obra egiteko formak eta materialak.\nFormak, zazpi guztira, zenbait elementu arkitektonikoren artean aukeratu ditu. Elementuetako batzuk eraikin zaharraren oso bereizgarriak dira, hala nola sarrerako atearen burdinlana eta barandetako bolak. Beste batzuk, berriz, gune berriko elementuak dira: besteak beste, sabai beiraztatua osatzen duten hexagonoak eta bulegoetako sukaldeko aireztapen-hodietatik ateratako forma bat. Modu horretan, Doizek ikusleek zapaltzen dituzten guneetako formak eta soilik langileek erabiltzen dituzten espazioetakoak konbinatu ditu.\nForma horiek hainbat materialen gainean erreplikatuko ditu; material gehienak birziklatuak dira, Tabakalerakoak bertakoak: plexiglasa, erabilitako zurak, seinale-elementu zaharkituak eta garai bateko elementuak, hala nola ateak. Horrekin guztiarekin, Tabakalerako espazioa etengabe gogora ekarri nahi du, ez soilik espazio edukitzaile gisa, baizik eta baita eduki gisa ere.\nLanaren bereizgarriak eskala-aldaketa eta elementu arkitektonikoekin nahiz ikusleekin sortuko duen lotura izango dira, baita material desberdinen erabilera, kolorearen garrantzia eta espazioan zeharreko hedapena ere.\nData 2017(e)ko abenduaren 1(e)tik 2020(e)ko abenduaren 1(e)ra


EKIONA-k OLINTU izeneko farola berria aurkeztu du 2020ko Greencities foroan | Ekiona - Farolas Solares - Soluciones de iluminación\nHemen argitaratua 11:43h urtean Feriak\tby\tMarcos Gonzalez Hernandez\nGreencities Nazioarteko Kongresuaren 11. edizioak Malagan leku izan du pasa den irailak 30 eta urriak 1 bitartean. Bertan, Ekionak parte hartu du bere azken eguzki argiztapen soluzioa aurkeztuz.\nCovid-19ak eragindako osasun krisia eta berorrek ekarri dituen neurriez markatutako ekitaldia izan da OLINTU serie berriaren merkaturatze agertokia. Farola berrien ezaugarri adierazgarrietako bat, litiozko bateriak dira, haiei esker, eraginkortasun energetiko handiagoa lortzen baita. Era berean, farolek, energia-dentsitate eta deskarga-sakonera handiagoa dute, bateriaren tamaina txikiagotuz, eta linea leun eta minimalisten diseinu trinkoa eskainiz.\nAurreko modeloak bezala, modelo berriak KENLOK izeneko zentralita adimentsua eta ILUMEK tele-kudeaketa sistema dakartza. Gainera, instalazio-sistema sinpleak kostuak aurrezten ditu farolak muntatzerako garaian, ez baitu obra zibilen beharrik, ez eta sare elektrikoarekiko inolako konexioaren beharrik.\nAurten, Covid-19-aren krisiaren ondorioz, Nazioarteko Greencities Kongresuak, hiri jasangarri eta adimentsuetarako trantsizioaren garrantzia azpimarratu nahi izan du. Kongresuaren xedea, prozesu horretan parte hartzen duten agente guztiak kontaktuak jartzean datza, alegia, erakunde, udal, enpresa eta profesionalak, hauek denek, etorkizun iraunkor eta adimentsu baterako informazio-teknologien erabilerari adore emateko politika publikoak bultza ditzaten.\nKongresua arrakastatsua izan da, naiz eta pandemiak ohiko hainbat jarduera galarazi dituen. 11. edizio honek, 1500 profesional inguru, 53 hiri, 170 entitate eta hogei bat herrialde batu ditu, hala adierazi du Greencities Foroak.\nOLINTU Serie berritzaileari buruz gehiago jakin ezazu!


Baietz abenduaren 3rako euskarazko 20.000 hitzen ahoskera lortu sarean! • ZUZEU\nBa bai, oraingo honetan erronka batean parte hartzera gonbidatu nahi zaitugu: baietz abenduaren 3rako, Euskararen Egunerako, sarean euskarazko 20.000 hitzen ahoskera lortu?\nElhuyar hiztegien eta Forvoren webguneek sortu dute #esanHitza erronka. Euskarazko ahoskerak biltzea du helburu, Interneten euskara gehiago entzuteko.\nGaur egun, Elhuyar hiztegien webgunean hitzen ahoskera entzun dezakezu, Forvori esker. Aukera hori oso lagungarria da euskara ikasten ari direnentzat… baina hitz guztiak ez daude entzuteko moduan. Horregatik, entzun ezin diren hitzen zerrenda murriztu eta ahalik eta ahoskera gehien grabatu nahi ditugu Euskararen Egunerako.\nAndoni Larrabe seigarren munduko poker txapelketa nagusian


Kooperatibentzako gidaliburu juridikoa\nOinarrizko Lege Gida honekin, Kooperatiben eremu orokorretan segurtasun juridikoa maximizatzeaz gain, oinarrizko dokumentu bat eman nahi zaie Kooperatibei barne-autoebaluazioa egin dezaten eta enpresa-ikuspegitik zuzenketa edo hobekuntza eskatzen duten alderdi edo egoera orokorrak detekta ditzaten, edo, hala balegokio, planteamendu berriei ateak irekitzeko.\nGainera, Oinarrizko Lege Gida honen helburuetako bat zera da: Kooperatiben ohiko bizitzan gertatzen diren egoeretan nahitaez kontuan izan beharreko gai eta alderdi guztiak balioetsi ahal izateko beraiei tresna bat eskaintzea. Oinarrizko Lege Gida hau hainbat ataletan dago banatuta, Kooperatiben jarduera gorabehera beraietan guztietan duten enpresa-garrantziagatik hautatuak; honako hauek, alegia:\n4. Laneko Arriskuen Prebentzioa\nAzken batean, Oinarrizko Lege Gida honek, ikuspegi juridikotik Kooperatibetan sor daitezkeen egoerak balioesteko elementuak emateaz gain, autoebaluazioa egiteko aukera emango dien tresna izan nahi du. Nolanahi ere, Oinarrizko Lege Gida honen arabera zuzena ez den egoeraren bat sumatzen bada edozein eremutan, Kooperatibako aholkulari juridikoei kontsulta egitea gomendatzen da.


Babesa II - Deia\nana urkiza 28.06.2021 | 01:13\nAndoni Egañak igandean Berrian idatzitako "Babesa" zutabearekin bat nator. Hortik nire gaurko zutabearen goiburua "Babesa II" izatea.0\nEgañak dio pandemia garaia gazteentzako zaila izan dela eta beraien azalean izan bagina, segur aski, guk ere beraiek bezala jokatuko genuela. Arrazoi hori emanez isildu ditugula aho kritikariak. Baina badela gauza bat kirrinka eragin diona eta zera dela: gazteen gau-bileren ondorioz xextraren bat sortu denean, han izan direla gurasoak gazteak babestu nahian.\nBertsolariak jarraitzen du esanez, ulertzen duela gurasoen jarrera, erraietatik ateratzen den zerbait dela. Baina bizitzan aro orok duela bere ezaugarria. Eta adin jakin batekoen ezaugarria dela, gurasorik onena baino lagunik txarrena hobetzat hartzea. Eta gure hurbildu nahiarekin, hori kentzen ari garela gazteei.\nHonakoan, ostera, esan beharra dago, Mallorcara joan diren gazteek bazutela bakarrik eurena eta eurentzako zen konpromiso bat, gainontzeko lagunik txarrenekin egitekoa (bestelako bidaiak egitea edo beste data batzuetan bidaiatzea erabaki duten horiekin). Bidaiatik bueltan, graduazioa eta urte bukaerako ospakizuna egitea zuten aurreikusia. Eta kolokan jarri dute ospakizun handia. Aurreikusitako data mantentzen bada, konfinatuta dauden ikasleek ez dute aurrez-aurrekoan parte hartzerik izango (on line egin lezakete agian); eta, bestela, beste data batean egin beharko da (data berriak ez du beste talde batzuen oporrekin talka egingo?) edota bertan behera ge litekrae.


ETEO aurrealdeko ezkiak birlandatu egin dira — Berbia\nETEO aurrealdeko ezkiak birlandatu egin dira\n4 Santa Marina plazan sartu dira eta beste 6 Torreauzoko Munazategi inguruko berdeguneetan\nOlaran proiektuaren ondorioz, ETEO eraikin zaharraren aurrealdean zeuden 10 ezki edo tilo kendu dira. Zuhaitz handiak diren arren, tokiz aldatu eta birlandatzea erabaki da. 4 arbol Santa Marina plazan sartu dira eta gainontzekoak Munazategi inguruan.\nSanta Marina plazaren bueltan dauden arbolak ezkiak dira. Gaitzak jota edo haizearen eraginez apurtu eta arriskutsu zeuden hainbat ale moztuz joan dira azken urteotan. Ondorioz, 4 gune hutsik zeuden. Hutsuneak bete eta plaza itxuratze aldera ETEOtik ateratako 4 arbol bertan landatu dira. Gainontzeko ezkiak Torreauzoko Munazategi inguruan dauden 2 berdeguneetan birlandatu dira. Leku aldatze eta birlandatze lanok pasa astean egin ziren.\nOlaran proiektuaren baitan ETEO aurrealdean ur jokoetarako eta ariketa fisikoa egiteko guneak sortzeko asmoa dago. Ur jokoen gunea Ugarkalde aldera egokituko da eta pertsona helduek ariketa fisikoa egiteko gunea berriz, San Lorentzo aldera. Hasieran, inguruko arbolak mantendu asmo baziren ere, 10 ezki kendu eta herriko beste zonalde batzuetan birlandatu dira. Arbolek lurra ondo hartu eta leku berrira arazorik gabe egokitzea espero da.\nAzken ezki bat geratu da ETEO aurrealdean, kospost-gunearen ondoan, hain zuzen ere. Konpost-gunea ere lekuz aldatu beharko da baina oraindik ez da kokapen berririk zehaztu. Olaran proiektuaren baitan egin asmo den ur jokoen gunea eta ondoko ariketa fisikorako gunea prestatzeko lanak udaberrian hastea aurre ikusten da. Bitartean, birlandaketak egiteko negua aprobetxatu da.\nLanak Enviser enpresak egin ditu; ezkiak retroexkabadora batez atera, kamioi garabiz garraiatu eta zuloak egin ondoren berriro landatu ditu. Horretarako aurrekontua, 4400 euro (+BEZa) izan da.


BIDE PUBLIKOA OKUPATZEA - OSTALARITZA, URTEROKO BAIMEN-BERRITZEA - Irungo Udala\nOstalaritzako establezimenduen berezko elementuak (Mahaitxoak, Itzalkinak, Olanak, Elementu lag., Lehiatilak fatxadan, Zaldi-maldikoak<2,5m2, Salmenta-gailu autom...) jartzeagatik bide publikoa aprobetxatzeko dagokion udal baimena berritzea\n- www.irun.org/sac EGOITZA ELEKTRONIKOA lokalaren titularraren edo Irungo Udalean inskribatutako bere ordezkari baten IrunTxartela-BakQ, edo Izenpe edo bestelako ziurtagiri elektronikoa erabiliz.\n- SAC Herritarra Atenditzeko Zerbitzua (San Martzial kalea, 2). Zure erosotasunerako eskatu AURRETIKO HITZORDUA.\n*ENPRESA (SA, SL, Ondasun Komunitatea…):\n2021eko apiriletik Prozedura Administratiboaren 39/2015 Legea erabat aplikatu behar denez, tramite administratiboak elektronikoki egin behar dituzte, eta beraz, baimen berritzea Egoitza Elektronikoan egin beharko dute.\n2022an, berritasuna dela eta, SAC-010etik deitzen ari zaie tramitazio elektronikoan laguntzeko.\nAukeratu dezakete tramitea egin www.irun.org/sac Egoitza Elektronikoan edo, ohi bezala, SAC-HAZan.\n-Berritzeko baimena egokitu baimendutako mugen barruan.\n*Aurreko urtean lortutako baimenarekiko ALDAKETARIK GABE:\n- EZ da dokumentazio berririk aurkeztu beharko. Egoitza Elektronikoak unean bertan tramitatu daiteke.\n*Kasu bakoitzerako baimendutako MUGAK GAINDITU GABE:\n- EZ da dokumentazio berririk aurkeztu beharko. Egoitza Elektronikoan tramitatu baino lehen 010-943505152 telefonora deitu beharko da.\n*Kasu bakoitzerako baimendutako MUGAK GAINDITZEA ESKATZEKO:\n- Ikus erlazionatutako tramite hau: BIDE PUBLIKOA OKUPATZEA - OSTALARITZA, ALTA EDO EGUNERATZEA\nTASAREN HOBARIA 2022an\nGizarte distantziako neurrien afekzioengatiko hobaria urtarrilak 1etik otsailak 14ra aplikatuko da, osasun emergentzia egoera amaitu zen arte. Modu horretan, 2022 urte osoko okupazioengatik ordaindu beharko da urte normal batean ordaindu beharrekoaren %90,96\nORDAINKETA MODU ETA EPEAK\n*SAC-HAZen presentzialki tramitatuz:\n- Tasa unean bertan ordaindu ahal izango da banku txartela erabiliz.\n- Zatikapena eskatu ahal izango da: kontsultatu erlazionatutako tramitea "Zatikatzeak ordainketarako - prozedura arrunta".\n*www.irun.org/sac Egoitza Elektronikoan tramitatuz:\n- Tasaren ordainketa helbideratzeko banku kontu bat adierazi beharko da. Hautatu ahal izango da:\nOrdainketa bakarra urriak 20an, edo\n12 arteko hileroko ordainketa, hilak 15ean, baimena berritzen den hurrengo hilabetetik hasita.


Eskolako Agenda 21eko osoko bilkura hartu du Udalak — Eibarko Udala\nEskolako Agenda 21eko osoko bilkura hartu du Udalak\nEibarko eskoletako ikasleek biodibertsitatearen gaia landu dute, 2015-2016 ikasturtean zehar. Horretarako, Eibarko Udaletxean Udalbatzar berezia egin da, non ikasleek euren biodibertsitatearen aldeko ondorioak, proposamenak eta eskaerak aurkeztu dituzte.\nEibarko Udaletxeak Eskolako Agenda 21eko udalbatzarra hartu du gaur, hilak 12. Bertan, 9 eskoletako 80 ikaslek hartu dute parte: Amaña, Arrateko Andra Mari, Urkizu, San Andrés, J. A. Mogel, DBH Itzio, La Salle Azitain, La Salle Isasi eta Mogel Isasi.\nIkasturte honetan zehar, eskolek biodibertsitatearen gaia landu dute eta, horretarako, Eibarko Udalaren, Ingurugelaren eta Debegesaren laguntza izan dute. Aipatutako gaia lantzeko helburuarekin, ikasleriak egin dituen ekintza aipagarrienak honako hauek dira: Eibarko parkeen eta gune berdeen azterketa biodibertsitatearen ikuspuntutik, flora eta faunaren espezie inbaditzaileak edota Ego errekaren ekosistema, besteak beste.\nGaur egungo diagnostikoa egin ondoren, udalbatzarrean, ondorioak eta iradokizunak aurkeztu dira biodibertsitatea sustatzeko Eibarren. Gainera, ikasleek konpromezu desberdinak hartu dituzte euren elikatzeko ohiturak hobetzeko eta birziklapenaren alde egiteko.\nEibarko Udalari egindako proposamenen artean, honako hauek dira aipagarrienak:\nParkeetan gune berde gehiago prestatzea eta bertako espeziei lehentasuna ematea bere diseinuan.\nHerriko zuhaitz esanguratsuenen inbentario bat egitea.\nEgo errekan eta bere ibaiadarretan garbiketa kanpaina egin eta biodibertsitatea sustatu.\nEspezie inbaditzaileen desagertarazpena, batez ere, listor asiatikoak eta flora espezie inbaditzaileak.\nUdal ordezkariek proposamen hauek kontuan hartu eta erantzuna eman diete ikasleei. Eta, bilera horren garrantzia azpimarratu ondoren, eskolek Agenda 21ean egindako lana eta parte-hartzea eskertu dute.\nEskolako Agenda 21eko udalbatzarra gaur, hilak 12.\netiketak: Eskolak, Eibar, Eskaerak, Ondorioak, Proposamenak, Biodibertsitatea, Eskolako Agenda 21, Udalbatza, Ikasleak


Kalitatezko musika doanik entzuteko aukera Kulturaten - Arrasate - Goiena.eus\nKalitatezko musika doanik entzuteko aukera Kulturaten\nAitziber Aranburuzabala Juldain 2015-09-04 08:00\nAskotariko musika estilo eta jatorritako sei kontzertu izango dira gaur hasiko den Kulturate Akustikoak egitarauaren barruan.\nBi asteburutan banatuta, asteburu bakoitzeko hiruna emanaldi antolatu ditu zazpigarrenez Udaleko kultura sailak; horiek guztiak, Kulturateko areto nagusian (20:00) izango dira, eta doan.\nFormatu txikian baina kalitatez\nHelburu xumearekin hasi ziren eta horrela izaten jarraitzen dute oraindik ere Kulturate Akustikoko saioek, Karmelo Alberdiren kultura teknikariaren esanetan: "Asmoa ez da areto handiagoetara eramatea, kontua da kalitatezko musika eskaintzea, sarritan herrietan programatzen ez diren estiloei lekua eginez. Etortzen den jendeak oso ondo pasatzen du, eta egia esan, sei urtetan kontzertu ikaragarriak ikusi ditugula. Pentsaera horrekin etortzeko proposatuko nieke herritarrei, hau da, gauza berriak entzuteko gogoarekin etortzea".\nEstilo ezberdinak ekartzen eta urtero talde ezberdinei lekua egiten saiatzen direla dio Alberdik. "Yaimaren kasua berezia da, orain lau urte gurean izan zen-eta La Banda del Peporen telonero moduan. Bakarrik etorri zen orduan, bestelakoa da, beraz, oraingo proposamena. Horrez gainera, Petti ere Arrasaten jo izandakoa da baina bakarlari moduan edo beste musikari batzuekin egindako proiektuekin eta ez oraingoan moduan, bere abesti eta taldearekin".\nJarrita gozatzeko emanaldiak\nAulkiak jartzen dituzte lasai entzuteko musika delako, ez diote inori baina, dantzan egitea galaraziko; 140 lagun ingururendako tokia dago. 11.000 eurotako aurrekontua du aurtengoak.\n-Yaima Orozco eta Alfred Artigas. Irailak 4, 20:00 Musika kubatarra jazzarekin ezkonduta da Orozco koblakariak eta Artigas jazz-musikariak dakartena. Adituen esanetan, xalotasunetik eta zintzotasunetik abiatuta, hunkitzen duen musika egiten du orain bi urte sortu zen bikoteak.\n-Petti. Irailak 5, 20:00 Amerikar sustraiak dituen rocka egiten du Berako eskarment u handiko bakarlariak. Erraietatik ateratzen duen ahots urratu eta sakona, eta gitarra jotzeko trebezia ditu, besteak beste, ezaugarri. Laukote formatuan egingo du biharkoa, Osoron (Gose) arrasatearra eta Iñigo eta Igor Telletxearekin.\n-John Berkhout irailak 6, 20:00 Oiartzungo bost gaztek osatzen duen taldeak, natura, nostalgia eta zentzumenak uztartuz, folk, rock, psikodelia eta indie musikaren ildotik egindako bidaia proposatzen du. Estatu Batuetako 70. hamarkadako musikaren erreferentzia zuzena da.\n-The Romanticos. Irailak 11, 20:00 Iker Pirisek gidatutako hirukoteak, bluesa du ardatz nagusi, besteak beste, funky, swing eta Rythm &Blues estiloekin nahastuz. 2009. urtean sortutako taldeak emanaldi asko egin ditu eta bi disko kalean; Do it yourself, iazko urrikoa.\n-Antílopez. Irailak 12, 20:00 Andaluziatik datorren bikoteak, musika emanaldi hutsa baino, umorea eta musika batzen dituzten ikuskizunak egiten ditu. Gitarra bana eskuetan eta duten ahots ikaragarriekin, batzuetan berbetan, eta beste batzuetan kantuan, saio berritzailea dakarte Arrasatera.\n-Bilillo y los Sullos. Irailak 13, 20:00 80. hamarkadako Bilboko pop giroko Los Santos talde ikurreko abeslaria da Bilillo; orain lauzpabost urte sortu zuen haren ildotik oso gertu dagoen pop-rock estiloko proposamenak borobilduko du Kulturate akustikoaren zazpigarren edizioa.


Bi enpresa aurkeztu dira San Martin egoitza eta eguneko zentroko zerbitzuak kontratatzeko lizitaziora — Berbia\nBi enpresa aurkeztu dira San Martin egoitza eta eguneko zentroko zerbitzuak kontratatzeko lizitaziora\nAdituen batzordea urrian elkartuko da memoria teknikoak baloratzeko\nSan Martin egoitza eta eguneko zentroa ondo ezagutzen duten Aita Menni eta Eulen enpresak aurkeztu dira bi zentroetako arreta zerbitzuen lizitaziora. Bi enpresetako langileek zerbitzu mota ezberdinak eskaintzen dituzte gaur egun egoitzan eta eguneko zentroan.\nSan Martin egoitzan aldundiarekin hitzartutako 77 plaza daude egun baina datorren urtean beste sei sortzea aurre ikusten da. Eguneko zentroan berriz, 28 dira hitzartutako plazak nahiz eta urte akaberarako 30 izango diren. Hori guztia kontutan hartu da bi zentroetako arreta zerbitzuak lizitaziora ateratzerakoan. Izan ere, kontratuak hartzen dituen zerbitzuen helburu nagusia da pertsona erabiltzaileei osoko arreta ematea baita. Horretarako oinarrizko printzipio hauek errespetatu beharko dira: normalizazioa, autonomia, partaidetza, integrazioa, arreta pertsonalizatua, globaltasuna eta profesionalizazioa. Zerbitzua ematerakoan San Martin egoitzako egoiliarrak eta eguneko zentroko erabiltzaileen premiak hartuko dira kontutan baina baita hauen familien beharrak ere. Hori guztia nola landu eta bermatuko duten zerbitzuaren memoria teknikoan jaso dute enpresek. Zerbitzuaren proiektua, lan programa, kudeaketa eredua, hizkuntza berdintasuna, emakume eta gizonen arteko berdintasuna, zentroa mantentzeko plana eta informazio sistemak dira memoria txostenean baloratuko diren irizpideak.\nOrain egun gutxi, lizitazioa zuzentzen duen epai mahaia bildu zen eta memoria teknikoen plikak irekitzearekin batera, hauek baloratuko dituen adituen batzordea izendatu zuen. Gizarte zerbitzuetako bi teknikarik eta Kabia foru erakunde autonomoko ordezkari batek osatuko dute adituen taldea. Dagoeneko eskuan dituzte aurkeztu diren bi enpresen txosten teknikoak eta balorazioa egiteko lehen hitzordua urri hasierarako egin dute. Bilera bakarra edo gehiago beharko diren ikusiko dute orduan. 100 puntuko baremazioan memoria teknikoak 51 jasoko ditu gehienez eta eskaintza ekonomikoak 49.\nGizarte zerbitzuen euskal sistemaren prestazio eta zerbitzuak arautzen dituen 2015eko legeak aldundien eskumen jotzen ditu zaharren egoitzak eta eguneko zentroak. Hala Kabia foru erakundea sortu zen Gipuzkoan udalen eta fundazioen esku zeuden zentro publikoak kudeatzeko. Oñatiko San Martin egoitza eta eguneko zentroa 2018an bereganatzea aurre ikusten da. Baina bitartean bi zentroen arreta zerbitzuak kontratatu behar zirenez, lizitazioa martxan jartzea erabaki zuen udalak, Kabiarekin elkarlanean.


Gardentasun legea | Segurdades Expertos en derecho avanzado\nDatuen babesa eta merkataritza elektronikoa\nErantzukizun penal korporatiboa\n902 360 842\nGardentasunari, informazio publikoa eskuratzeko bideari eta gobernu onari buruzko legea\nGARDENTASUNARI, INFORMAZIO PUBLIKOA ESKURATZEKO BIDEARI ETA GIBERNU ONARI BURUZKO LEGEA. Erakundeak gardentasunari buruzko araudia behar bezala garatu eta lortzeko laguntza osoa eduki ahal izateko, SEGURdades enpresak honako honetan du esperientzia: . Gardentasun-ataria osatzea.\nHasierako datuak txertatzea.\nJarduteko prozedurak ezartzea.\nEdukiak abokatu espezializatuek juridikoki berrikustea.\nLege-oharreko baldintzak onartzen ditut Lege oharra\nCarrer dels Castells, 6 baixos, 43800 Valls, Tarragona\nHirugarrenen eta iraunkorren cookie-ak erabiltzen ditugu gure zerbitzuak haien nabigazio-ohituren arabera aztertzeko. Informazio gehiago eskuratu eta zure lehentasunak konfigura ditzakezu hemen.\nCookieak onartuCookieak baztertuCookie-ak konfiguratuLege oharra


About: Jorge Agirre\nArtikulu hau idazle zegamarrari buruzkoa da; beste esanahietarako, ikus «Agirre». Jorge Agirre (Zegama, Gipuzkoa, 1885eko apirilaren 23a - New York, Ameriketako Estatu Batuak, 1947ko ekaina) euskal idazlea zen. Gure Mutilak aldizkariko sortzaile eta kolaboratzaile izateaz gain, hurrengo komunikabideetan hainbat artikulu idatzi zituen: Jesus'sen Biotzaren Deya, Donostiako Argia astekaria, Yakintza eta El Mensajero del Corazon de Jesus de Bilbao argitalpeneko euskarazko bertsioan. 1934an 544 orrialdeko Luistarren Eliz-liburua idatzi zuen. Latinoamerikan Militantes aldizkaria sortu zuen.\nArtikulu hau idazle zegamarrari buruzkoa da; beste esanahietarako, ikus «Agirre». Jorge Agirre (Zegama, Gipuzkoa, 1885eko apirilaren 23a - New York, Ameriketako Estatu Batuak, 1947ko ekaina) euskal idazlea zen. Gure Mutilak aldizkariko sortzaile eta kolaboratzaile izateaz gain, hurrengo komunikabideetan hainbat artikulu idatzi zituen: Jesus'sen Biotzaren Deya, Donostiako Argia astekaria, Yakintza eta El Mensajero del Corazon de Jesus de Bilbao argitalpeneko euskarazko bertsioan. 1934an 544 orrialdeko Luistarren Eliz-liburua idatzi zuen. Latinoamerikan Militantes aldizkaria sortu zuen. (eu)\nJorge Agirre (eu)


Etxebizitzen Salmenta • MINE - Bizkaia\nHome staging: gure ezagutza eta teknika ezberdinez baliatuz, zure etxebizitza ahalik eta erakargarriena izateko aholkuak eskainiko dizkizugu. Etorkizuneko erosleen arreta deitu eta zure etxebizitzari ahalik eta errentagarritasun handiena lortzeko helburuz.\nBisiten kontrol komenigarria : zure etxebizitza ikusi nahi duten erosleekin harremanetan jarriko gara, ondo datorkizun bisitak zehaztu ahal izateko.\nSalmentaren koordinazioa: salmenta burutzeak suposatzen dituen pauso guztietan lagunduko zaitugu, beharrezkoak diren dokumentu legal guztietan hartu beharreko erabakietan aholkatzen zaitugularik.\nEnergia eraginkortasunaren ziurtagiria: etxebizitzaren salmentarako derrigorrezkoa den ziurtagiria eskaintzen dizugu.\nEtxebizitzen salmentan eskatu izan zaizkizun komisio ikaragarriak ahaztu ahal izango dituzu behingoz.\nZerbitzuaren prezioa 4.000€+ BEZa\nEtxebizitzaren salmentaren inguruko informazio gehiago behar izan ezkero


Azay-le-Ferron - Wikipedia, entziklopedia askea.\n46°51′06″N 1°04′10″E / 46.8517°N 1.0694°E / 46.8517; 1.0694Koordenatuak: 46°51′06″N 1°04′10″E / 46.8517°N 1.0694°E / 46.8517; 1.0694\nMartizay, Obterre, Paulnay, Saint-Michel-en-Brenne eta Bossay-sur-Claise\n440 (%51) 422 (%48.9)\nAzay-le-Ferron Frantziako udalerria da, Indre departamenduan dagoena, Erdialdea-Loira Harana eskualdean. 2013an 942 biztanle zituen.\n2007an Azay-le-Ferron udalerrian erroldatutako biztanleak 942 ziren. Familiak 444 ziren, horien artean 168 pertsona bakarrekoak ziren (64 bakarrik bizi ziren gizonak eta 104 bakarrik bizi ziren emakumeak), 152 seme-alabarik gabeko familiak ziren, 100 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 603 etxebizitza zeuden, 454 familiaren etxebizitza nagusia ziren, 97 bigarren erresidentzia ziren eta 52 hutsik zeuden. 588 etxeak ziren eta 11 apartamentuak ziren. 454 etxebizitza nagusietatik 344 bere jabearen bizilekua ziren, 95 alokairuan okupaturik zeuden eta 15 doan lagata zeuden; 5 etxek gela bat zuten, 45 etxek bi zituzten, 90 etxek hiru zituzten, 143 etxek lau zituzten eta 171 etxek bost zituzten. 336 etxek euren parking plaza propioa zuten azpian. 234 etxetan ibilgailu bat zegoen eta 145 etxetan bat baino gehiago zituzten.\nAzay-le-Ferron udalerriko biztanleria-piramidea 2009an .\n2007an lan egiteko adina zuten pertsonak 530 ziren, horien artean 362 aktiboak ziren eta 168 inaktiboak ziren. 362 pertsona aktiboetatik 332 lanean zeuden (187 gizon eta 145 emakume) eta 30 langabezian zeuden (11 gizon eta 19 emakume). 168 pertsona inaktiboetatik 87 erretiraturik zeuden, 32 ikasten zeuden eta 49 "bestelako inaktibo" gisa sailkaturik zeuden.\n2009an Azay-le-Ferron udalerrian 448 unitate fiskal zeuden, 943 pertsonek osaturik. Pertsona bakoitzeko diru-sarrera fiskalaren mediana urteko 14.468 euro zen.\n2007an zeuden 38 komertzioetatik, 1 erauzte enpresa zen, 1 janari enpresa zen, 2 bestelako produktu industrialen fabrikazioko enpresak ziren, 9 eraikuntza enpresak ziren, 10 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 2 finantziazio enpresak ziren, 2 higiezinen enpresak ziren, 3 zerbitzu enpresak ziren, 3 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 14 zerbitzu publikoetatik, 1 posta bulegoa zen, 1 banku bulegoa, 1 funeraria, 6 igeltseroak, 1 margolaria, 1 zurgina, 1 argiketaria eta 2 ile apaindegiak.\n2000. urtean Azay-le-Ferron udalerrian 61 nekazaritza-ustiategi zeuden, 3.735 hektarea erabiltzen.\nBNF: 15257314f (data)


KEMENEKO GAZZETTA: 2009/04\nIzan ere, jadanik indar berritzeko denbora izan dugun arren, guztiok gogoratuko dugu martxoaren 28-29ko asteburua, asteburu neketsu moduan. Hori bai, giro onean ibiltzeko aukera paregabea ere izan genuen!.\nLehenik gure etorkizun diren gaztetxoen dantza saioa ikusteko aukera izan genuen (beno, gehienok eskenatoki atzean egoteko aukera esan beharko). Azken urteetako ohiturari jarraiki Amaia guraso aiton-amona...ez lepo ikusi ahal izan zen. Ia dantzarako zaletasun horrek aurrera begira ere jarraitzen duen!!!\nGau luzearen ondoren KORRIKA pixka bat egin ahal izan genuen euskararen alde nola ez. Mikel eta Anek martxa ederrean eraman gintuzten gure kilometroan zehar eta taldeak euskal kulturari laguntzatxoa eskaini ahal izateko, beste aletxo bat erein zuen.\nIzerdia hozteko aukerarik gabe Hernani aldera jo genuen, azken urteetan ohitura bihurtu zaigun Dantzari Festan parte hartzeko. Egia esan dantza gehiegi egiteko aukerarik izan ez genuen arren, hurrengo hilabeteetako lanari begira prestakuntzan pauso bat gehiago izan zen. Zenbaitentzat gainera pauso handia, Kemenekin estreinaldia izan baitzuten!!!\nHonelako asteburuak gaztetxoenentzat egokiagoak diruditen arren (adinak ez du barkatzen) zenbaitetan eskertu egiten dira!!!


Garbiki ikuzten ikasteko | Bizigiro | Berria\nKati Argainek berak egin kosmetikoak baliatzen ditu bezeroen artendako, eta haiek nola egin ere irakasten du. Xanpuaren ordez, adibidez, Marokoko Rhassoul buztina erabiltzea gomendatzen du G. FAUVEAU Tamaina handiagoan ikusi\nBeñat Hargindegik hamar bat urte daramatza jada Donapaleuko (Nafarroa Beherea) bere drogerian norberak etxeko garbigarriak egiteko osagaiak saltzen. Abangoardista izana da zentzu horretan. «Kasik antinomikoa da hori bultzatzea drogeriazain batentzat: ekonomikoki hobeki heldu baitzaigu prest heldu diren etxeko garbigarri anitz horietarik saltzea, baina nahiago dut gutxiago eta hobeki saldu. Azken finean, afera filosofikoa da, ene konbikzioa da».\nBeste alde batetik, 60 Millions de consommateurs aldizkariak ikerketa bat egin du, eta Ménag'Score (garbiketa emaitza) sinadura bilketa bultzatu du garbigarrien arrisku kimiko globala kalkulatzeko, kontuan hartuz osagai bakoitzak dakartzan mehatxuak osagarri eta ingurunearentzat. Alegia, elikadurarentzat jadanik egin zuen bezala —Nutri-score (elikadura-emaitza)—, zeina Europako kontsumitzaile elkarteek derrigortu nahi baitute garbigarrientzat ere ekitea. Funtsean, etxeko garbigarrien paketatzean substantzia toxiko edo lanjerosak hobeki identifikatzeko gisan. Izan ere, osagai kimikoen zerrenda teknikoek ez baitiete kontsumitzaileari informaziorik ematen osagarria eta ingurumenari eragin diezaieketen kalteez. Are, osagai batzuek 28 sinonimo dituzte. 108 garbigarrirekin egin duten ikerketatik landa, aldizkariak ondorioztatu du «alferrikakoak» direla garbigarri desinfektatzaileak eta oihaltxo hezeak, eta, ez ditu gomendatzen lixiba urezkoak: begi eta arnas aparatuarentzat arriskutsuak direla ondorioztatu dute. Azkenik, «izugarri kutsatzaile» irizten ditu komunetarako mokorrak.\nSupermerkatuetan eta farmazietan kosmetika eta etxeko garbigarriek hartzen duten tokiak ez du inondik inora islatzen haien oinarri xumea. Argainek hori du azpimarratzen: «Beti oinarri bera da gorputz osoarentzako produktuetan: ura eta olioa. Horri mila produktu dizkiote gehitzen, eta ur pila bat: jendeak uste du hori ona dela azalaren hidratatzeko, alta, azalak behar duena olioa da». Gehiago dena, paketatzeetan landareekin egina dela handizki iragartzen badute ere, etiketari so eginez, «%1etik azpikoa izaten da», ohartarazi du Argainek. Olio motek badute hauta: koko olioa, ekilore olioa, oliba olioa, amanda olioa... «Hobe da olioz garbitzea, koipeak baitu dohain hori». Zikinkeriak harrapatzeko gomendatu du —bakterioak, airean diren eta azalean pausatzen diren errautsak...—.\nRuizek eta Argainek badute topalekua: sukaldea. Kosmetikarako ere bertan atzematen baitituzte behar dituztenak. Olioez gain, aza, tipula, baratxuria... Bakoitzak badu bere dohaina. «Ukendu sanjuaneroa egiten dugu oso aspalditik. Landareak 40 egunez oliotan uzten ditugu, ondotik, freskoez ordezten eta Maria bainuan lau orduz atxikitzen ditugu; horrela, landareen printzipio aktibo guziak oliora doaz», erran du Ruizek. Hala, gomendatu du lehenik zehaztea zer den lortu nahi dena: bronkioak irekitzea, emakumeek dituzten minak baretzea, hidratatzea... Ondotik, horien araberako landare egokiak hautatzeko. Tokian tokikoak erabil badaitezke, hobe: «Mendi erdian bizi gara; han bizitzeak erakutsi digu bidea. 50 landare baino gehiago biltzen ditugu». Landare eta olioez gain, erleek ekarri produktuek dute Tiendukaren kosmetikoen oinarria euskarritzen: polena, propolia, eztia eta argizariak. Duela «mendeak eta mendeak» egiten denak ez du bide aisita: kosmetika arauak.«Salagarria da legearen eskakizunak berak direla guretzat eta laborategi handientzat. Gurea farmazeutikoa baino lehenagokoa da».\nEtxeko garbigarriek abiapuntu bera dute: sodio bikarbonatoa, hamalau graduko alkohol ozpina, sodio perkarbonatoa, sodio kristalak, Marseillako (Okzitania) xaboi lumak, xaboi beltza, Montmorillonita, azido zitrikoa eta Meudoneko zuria. Horiekin, garbigarri guziak egin daitezke: koipegabetzea, hodi libratzea, arropa detergentea, berin eta zola ikuztea... Haien manipulazioan kasu eman behar bada ere, ez dira fosfatoa baliatzen duten industrial horiek bezain erasokorrak, inondik ere. Hala uste du Hargindegik: «Guretzat eta ingurumenarentzat askoz ere goxoagoak eta merkeagoak dira norberak egindako garbigarriak, eta eraginkorragoak».


Marinel zaharraren balada | Joseba Sarrionandia\nMarinel zaharraren balada\nBehelainoa bafora ainguratuen artean, olatu suabeak eta soka tolesdura desberdinak nasa bakartiaren kontra, gezala eta petrolio usaina. Itsasoak duela bere ura ibaian gora altzatu nahi, lurrari muga irabaziaz, kaleak bustiaz. Portuko tabernara sartu eta marinelen - arrantzaleen, piraten- lekuan eseri naiz. Platerak eta basoak mahai gainetan, plateretan arraina lursgarrekin, basoetan zerbeza edo kafea, edo edari fuerteren bat…\nHemen eseri naizelarik, ezin dut gogotik apartatu poeta, berez,marinel zahar bat dela. Gure istorioak marinel zaharren istorioak dira, ezteietara doan gonbidatuari, hau, gu entzuten geratzeko apenas astirik gabe doan jendeari kondatzeko.\nMarinel Zaharrak titulatu dut, orduan, bilduma hau. Bere historia egiteko: duela urte batzu editore batek Izuen gordelekuetan barrena berargitaratzea proposatu zidanean, ene aldetik, hango poema batzu geroztik moldaturiko poemakin baturik argitaratzeari hobe iritzi nion. Handik gerora berandutu egin naiz, arrazoi desberdinengatik, ez dut abagadunerik aski eduki. Orain, berriz, astiarekin, ez dut materiale guzia esku artean eta, aukera zehatz bat egin ezinik, dudanekin moldatu dut behin behineko bilduma hau. 1978 eta 1980 arteko gehienak Izuen gordelekuetan barrena liburuan argitaratu ziren; gartzelan egindako poema gehienak ineditoak dira, Eguberri amarauna testuan edo Susa aldizkarian emandako bateren bat salbu; eta 1985eko udaraz geroztikakoak ere ez dira egundaino argitaratu. Bilduma honetatik aparte utzi ditut, finean, lehen liburuko orri ugari, gartzelan egindako kobla eta sonetoak, eta Izkiriaturik aurkitu ditudan ene poemak liburuan agerturiko apokrifo batzu. Poemak kronologikoki ordenatu dira, baina alderantziz, berrien izkiriatuetarik zaharragoetara; beraz, nahi duenak atzekoz aurrera irakur lezake liburua.\nZertarako poesia hondamen haro hauetan? Hau da Friedich Hölderlin eta nahinongo poeten galdera. Gainera, ba ote da hondamenaren materiaz egina ez den harorik, gizonaren beraren bizitza hain galkorra denean? Zer ahalge gure haroetako poesia, isildu ezinik, errealitatea emendatu eta irauli ere ezinik, ezinezkoaren desirarekin, ezinbestekoaren sendimenduarekin horma gorrenaren kontra geratzen denean, agonian bezala, agonia bizitzaren aldeko burruka den aldetik. Baina poesia halaber bat da: musika tresnarik ere ezagutu gabe oraindik harri haroan bizi diren australiar tribuen kantek erakusten dute. Gerora hezurrezko edo egurrezko xirula batez indartuko dute beren kantuen soinua. Gure egunetako marinelentzat ere halabeharrezko da kondatzea eta kantatzea, soinuarekin, edo soinurik gabe, lagun artean edo ia bakardadean.\nEz dakit ene poemek euskal poesiari ezer baliozkorik ekarriko dioten; ez dakit, gainera, poesiak berak ezertarako balio duen. Baina Jon Mirande eta Gabriel Arestiren heredentziarekin, Bernardo Atxagaren Etiopiarekin poesia modernoaren mailara heldu den euskal poesia itsasoaren eta lurraren mugaldeko marinel ostatu bat legez imajinatu nahi nuke, eta bertan eseri, ezen eta gu - pirata ingles harek esan zezakeen bezala- tolerantziarako eta taberna batetan edateko jaio gara.\nEta euskal erresistentzian jarraitzeko ere jaio gara, marinela bere nabegaziorako sortu den bezala, eta burruka hori da egun libertateari eta giza duintasunari eman diezaiokegun hoberena.\nLiburu hau Mikel Albisuri dedikatu nahi diot eta, baitaere, Espainiako zein Frantziako gartzeletan dauden euskal presoei. Zelda hestuetan beren gelditasunaren, patio grisetan beren urratsen aldamenean, ene solasek aski lukete haien pausuen oihartzuna balira.\nJ.S / 1986 Abenduak 29\nKrabelin gorriak arma kainoietan\nKrabelin gorriak arma kainoietan. Badirudi\niraultza maitasunez ere egin daitekeela,\nzapata bat galduaz bakarrik, esate baterako,\nedo negarrez, zorionagatik bakarrik negarrez, eta\negunkari saltzaileak eskelarik ez duela salduko.\nBaina gero ez da posible, oihuak eta tiroak,\nbegira, orratz gorriek eritzen dute aidea,\npolbora usainak hestutzen ditu bihotzak\neta zerraldo erortzen dira gorputz gazteak\neta beti dago norbait biluzik eta zutik\nbere herria ederregia eta krudelegia delako.\nDefenda ezazue zuen bake beltza\nDefenda ezazue uso zuriz, banko biletez\neta arma astunez ereindako zuen atsedena,\ndefenda ezazue zuen libertate beltza\nlan egiteko, kirol egiteko, otoitz egiteko,\ndefenda ezazue zuen aitaren etxe beltza\ntelebisioko foiletoirik batere ez galtzeko,\ndefenda ezazue zuen lo beltza, zuen\namets goxoek amets goxoak erdi ditzaten,\ndefenda ezazue larritasuneraino perfumaturiko\nzuen bihotzen sosegua, eta zuen asteburua,\neta zuen orratz bakarreko erlojua:\nGu otsanda ilunen semealabak gara,\ntenorea da, seinala egiguzue zuen hatz luzeaz,\nzuen poliziek tiro egin dezaten.\nGauez ibiltzen direnen oinotsak\nzakur isilarenak ere,\ntiro eztanda entzun denean.\njazzmanak korneta ahotik hurrindu,\ndantzariek bakoitzak bere gibelera so egin,\nBrownin 7`50, kehe mehea,\npianista abaildu da bere odoletara.\nAndere lodiaren silioa,\nbere senar tipiak kalera eraman behar du,\natalzainak eta barmanak\npianistaren gorpua kalera atera\neta zerrautsa barreiatuko dute\nodolaren gainean. Orduan,\nkornetak berriro joko du,\ndantzalekua betetzen ari astiro astiro,\neta une batez izoztu diren zakur\ndeslaiek beren bideari darraiote.\nEz duzu aldegiten utzi behar\nudazken arratsalde doratuak\n- azkenak agian-\neskaintzen dizun tren nora gabea\n- azkena agian-\nTesoroen mapak besapean\netxea utzi eta undinen\nabestien xerka abiatu nintzen\nizuen gordelekuetan barrena.\nSukarri urdinarre tipiak\neta oihan beltzetako zokotan\nusteltzen diren xoxo habiak\nsoilik nituen bidaian aurkitu.\nDenborak bidea ahorturik,\netxera itzuli nintzenean\nberriak ziren atearen zura\neta zarraila ere.\n" Que dificil ser pròpio\ne nâo ver senâo o visìvel!"\n"- Egun enauzu ni etorri\nAlberto Caeiro baino" esaten zidan\nFernando Pessoak, eta mintzaira nahasiz\neta lokarri gabez irauten zuen solasa.\neguzkiloreek bezala behatzen zituen\nhormetan zelai urregorriztatuak\nedo muino izarez estaliak\nene begi lausotuek pinturaren bat,\nispilua edo horma soila ikusten zuten lekuetan.\nNatura ederra eta zaharra zela zioen,\nartzainak ardiei begira bezala.\nEta gaua abaildu orduko euria,\neguzkia, hilargia eta etxe atarian aulkia\ndesiratu eta alde egiten zuen lasai\nsonbreiruaren hegala altzatuaz.\n[Esperientzia pertsonalean oinarrituriko broma bat da. Euskal Herritik heldutako egunkari-anuntzio batzuetan bbk irakurri eta enigma bat egin zitzaidan, zer ote zen bbk hori. Euskaldunek arkano eta kriptograma asko erabiltzen duzue, ez zarete nik utzi zintuztedanean bezain jende tolesgabe eta arrunta. Propaganda ere apur bat arraroa egiten duzue batzuetan, eta horixe ba, bbk zeren sigla ote zen, eta bihotz bakartien klubarena otu zitzaidan]


Suak itzali nahian hasi da konbentzioa | Politika | Berria\nSuak itzali nahian hasi da konbentzioa\nEAEko PP «suminduta» dago Alvarez de Toledoren hitzekin. Alfonso Alonsok erantzun dio konstituzioak foruak babesten dituela\nEAEko PPko kideak, atzo, Gasteizen, konbentzioaren hasierako ekitaldian. ENDIKA PORTILOO / FOKU Tamaina handiagoan ikusi\nInor gutxik imajinatu zezakeen Alfonso Alonso EAEko PPren presidenteak suak itzali beharko zituenik bere alderdiaren konbentzioa hastearekin bat. Baina Cayetana Alvarez de Toledo PPk Kongresuan duen bozeramaileak EAEko PPren aurka ostegunean egindako adierazpenek lurrikara eragin dute alderdian, eta kolokan jarri PPren zuzendaritzaren eta EAEko popularren artean lehendik ahulak ziren harremanak. Alonsok lurrikara apaldu behar izan du batzarra hasi baino lehen, eta foralismoaren defentsa eta EAEko alderdiaren ezaugarri propioak goretsita egin du.\nEAEko PPk atzo arratsaldean hasi zuen «norabide propioa» finkatzeko xede duen biltzarra, Gasteizen, baina begirada guztiak Genovari so ziren. Izan ere, bezperan Alvarez de Toledo bozeramaileak gogor jo zuen Alonsoren alderdiaren aurka. «Oso larritzat» jo zuen EAEko PPk foruak babestea eta izaera propioa nahi izatea, eta Alonsori gogoratu zion Espainiako Konstituzioa dela «espainiar guztien berdintasunaren» bermea. Areago, PPko bozeramaileak kritikatu zuen Arabako, Bizkaiko eta Gipuzkoako PPk «epelkeriaz» jokatu izan duela abertzaleekin, hauteskunde etekinak lortzeko.\nAdierazpenok ondoeza eragin dute EAEko PPn. Konbentzioaren aurretik Alonso elkarrizketatu dute Radio Euskadin, eta esan du kide asko «suminduta» daudela Alvarez de Toledoren hitzekin. «Urteetan borrokatu diren PPko kide asko minduta daude ulertu ezinagatik, baina gu gure ideiekiko leialak gara, adinez nagusiak, eta Euskadin adiskidetzea bilatu nahi dugu, baita Espainian ere».\nHala ere, Alonso ur nahasiak baretzen saiatu da. Alvarez de Toledoren hitzak akatsa direla uste duen arren, esan du ez diola eskatuko zuzenketa bat, bere asmoa ez delako alderdi barruko kide batekin ika-mikarik izatea. Alonsok berretsi du EAEko PPk «nortasun propioa eta bereizia» duela, nahiz eta batzuek «kargu hartzen» dieten horregatik. Eta foruen defentsa egin du, gogoratuta Espainiako Konstituzioaren xedapen gehigarriak eskubide historikoak babesten dituela eta ETAren indarkeriaren ondoren foruak direla tresna «adiskidetzea» lortzeko.\nSortutako polemikan PPren zuzendaritzaren babesa duela azpimarratu du Alonsok, eta jakinarazi du Pablo Casado presidenteak elkartasun mezua bidali diola. Gaur eguerdian, haren babes publikoa jasoko du Alonsok Gasteizen, konbentzioaren amaiera ekitaldian. «Pelikula ez da amaitu. Casadok konbentzioa itxiko du, eta ziur gaude haren babes argia jasoko dugula», ohartarazi du.\nGordinago mintzatu da Borja Senper Gipuzkoako PPko presidentea. Uste du Alvarez de Toledok esandakoak «akats larria» direla: «Guk odolez eta malkoz ordaindu dugu konstituzioa eta Espainiaren ideia Euskal Herrian defendatu izana; batzuk moketa erosoen gainean ibiltzen ziren bitartean, guk bizitza jokatzen genuen hemen elkarbizitza defendatzen».\nEAEko PPren bozeramaile Laura Garridok ere hitz egin du ika-mikari buruz. «Harrituta» eta «atsekabetuta» agertu da Alvarez de Toledoren hitzekin. Esan du EAEko PPren ibilbidea «ezaguna» dela, eta halako adierazpenek erakusten dutela Alvarez de Toledok ez duela ezagutzen «Euskadiko errealitatea». Halaber, gogoratu du foru eskubideak konstituzioan jasota daudela.\nCasado gaur agertuko da Alonsoren ondoan, Gasteizen, eta espero da hari babes publikoa azaltzea, baina, atzo, PPren zuzendaritzaren elkartasun mezua Pablo Montesinos PPren Komunikazio idazkariordearen ahotik etorri zen. Hark ukatu egin zuen Madrilgo zuzendaritzaren eta EAEkoaren arteko inolako desadostasunik, eta konbentzioa prestatzeko ere komunikazio «ona» egon dela azaldu zuen. «Bi zuzendaritzen arteko erabateko koordinazioa dago».


Badator 'Gaztekonkis, Gazteluaren konkista' - Eskoriatza - Goiena.eus\nBadator 'Gaztekonkis, Gazteluaren konkista'\nImanol Beloki 2019-03-22 13:22\nDuela bi urte Gaztekonkis abentura lehiaketako proba bat egiten, Atxorrotxen.\nEskoriatzako eta Aretxabaletako gaztelekuetako nerabeentzako abentura lehiaketa izango da apirilaren 15ean eta 16an. Lehen Hezkuntzako haurrei zuzenduta, berriz, apirilaren 15erako, 16rako eta 17rako aisialdi ekintzak antolatu dituzte.\nApirilaren 15ean eta 16an izango da Aretxabaletako eta Eskoriatzako gaztelekuek elkarlanean antolatu duten abentura lehiaketa. Azken urteotan errotu den Gaztekonkis lehiaketa, hain zuzen ere. Edizio honetan, Gazteluaren konkista izenpean, hainbat proba gainditu beharko dituzte puntuak batzeko.\nAurten, Erdi Arora egingo dute bidaia eta Atxorrotxeko gazteluaren konkista egongo da jokoan. Hala, bi egunetan, hainbat taldetan banatuta, askotariko erronkei egin beharko diete aurre nerabeek, Atxorrotxeko gaztelua herriarentzat berreskuratzeko helburuarekin.\nAtxorrotxen eta herrian\nApirilaren 15ean, 11:00etan, Atxorrotx mendira joango dira, eta, 17:30era bitartean, hainbat proba izango dituzte. Basoko elementuez baliatuz, taldea indartu beharko dute, eta gazteluaren aztarnak miatu. Apirilaren 16an, berriz, erronkaren amaiera eguna izango dute. 11:00etan hasi eta 16:30ak arte herriko kaleetan zehar arituko dira, pistak jarraitzen eta erronkak gainditzen. Hala, amaieran, talde irabazlea nor den jakingo da. Puntuazioari dagokionez, ez da baloratuko probetan lehenengoa geratzea bakarrik; izan ere, hainbat balio ere kontuan hartuko dituzte epaileek. Bukatzean, bazkari bateratua egingo dute.\nGaztekonkis-en izena eman nahi duenak 10 euro ordaindu beharko ditu, eta astelehenetik aurrera egin daiteke, Eskoriatzako eta Aretxabaletako gaztelekuetan edo online, karteleko QR bidez. Horretarako azken eguna apirilaren 8a izango da.\nHiru sari izango dira: talde irabazlearentzat, Salting Iruñea Parkera irteera; bigarrenarentzat, Realeko emakumezkoen partidu bat ikusteko sarrerak; eta hirugarrenarentzat –eredugarriena–, afari merienda bat.\nHaurrentzako aisialdi ekintzak\nTortolis ludotekak antolatuta, bestalde, aisialdi ekintzak prestatu dituzte apirilaren 15erako, 16rako eta 17rako. Lehen Hezkuntzako 6 eta 12 urte bitarteko haurrei zuzenduta dago udaberriko oporraldia, eta bertan, kirol ekintzak, jolasak, sukaldaritza eta erronkak izango dira.\nEgun horietan, 10:00etatik 13:00etara bitartean egingo dituzte joko eta jolasak, plazan hasita, eta izen-ematea zabalik dago apirilaren 3ra arte, kultura etxean eta Tortolis ludotekan. Prezioa, haur bakoitzeko, 30 euro da.


Irakasleentzako zientzia- eta komiki-tailerra - SPRI\nIrakasleentzako zientzia- eta komiki-tailerra\nNanozientziaren eta nanoteknologiaren alorrean egiten diren aurrerapenek eskaintzen dituzten aukerak gizartean hedatzea eta gazteen sormena piztea du helburu nanoKOMIK proiektuak. Horretarako, sormen-prozesu libre batean murgildu nahi dira 12-18 urteko gazteak, nanobotereak izango dituen komiki-superheroi bat sor dezaten, materiak eskala nanometrikoan dituen propietate harrigarriak ezagutu ondoren. Ideia originalenak komiki profesional batean berregingo dira eta lan sarituekin batera liburuxka batean argitaratuko dira.\nGazteek ikasgeletan proiektuaren berri izan dezaten, zientzia- eta komiki-tailer espezializatu bat antolatu da DBHko eta Batxilergoko irakasleentzat. Lehenik, nanozientziari esker materialek izan ditzaketen propietate harrigarriak azalduko dizkie ikertzaile batek, eta ondoren, komikigile batek komiki bat nola marraztu eta osatu erakutsiko die. Ideia da irakasleei eredua ematea, ondoren, nanoKOMIK erronkarekin ikasgeletan esperimenta dezaten.\nData: martxoaren 16an, arratsaldeko 17:30etan.\nTokia: CIC nanoGUNE, Donostia.\nTailerrean izena emateko epea ireki da www.nanokomik.com webgunean. Izena emateko azken eguna martxoaren 11a izango da.


Tikek kutsatutako gaixotasunak ezagutu Txakurren Mundua\nTxakurra edukitzea gizakiak izan dezakeen esperientzia aberasgarrienetako bat izan daiteke, baina a ere izan daiteke erantzukizun handia. Hau da, guk bezala, txakurrek zaindu beharreko beharrak dituzte, horietako bat higiene eta osasuna izanik.\nTxakurrak maiz zikintzen direla egia den arren, zure txakurraren osasuna higienearen araberakoa da dutela. Hori gertatzen da, txakurren geruzak babesten dituen arren, haiek ere parasitoek eragin dezakete gaixotasuna eragiten dutenak.\nTxakurrak litekeena da parasito desberdinak eskuratzea, larruazalekoa edo barnekoa. Horregatik, garrantzitsua da beti jakitea zure txakurra garbi mantentzeaz eta kanpoko parasitoak badituela ohartzea.\n1 Baina zer dira parasito horiek?\n2 Nola kendu ticks?\nBaina zer dira parasito horiek?\nHorietako bat dira akainak, orokorrean txakurren eta katuen larruazalean gehitzen direnak. Hauek oso azkar hedatu eta ugaldu daiteke, beraz, zure txakurrak jasan dezake gaixotasun larriak zure gorputz osoan txertatzen badira.\nAkainei buruz gehiago jakin nahi baduzu, jarraitu artikulu hau irakurtzen eta haiei buruz jakin beharko zenituzkeen gauza desberdinak ezagutu parasito gaiztoak!\nAkainak, lehen aipatu dugun bezala, parasitoak dira beste animalien odolean bizi dira. 8 hanka dituzte eta arraknidoen familiakoak dira\nTikak hazteko 3 etapa dituzte. Lehenengoa larba-etapa da, bigarren ninfa eta hirugarrena helduaroan. Etapa bakoitzean tickak ostalari desberdina izan ohi du eta hortik bere odolaz elikatzen da. Oreinetan orokorrean aurkitzen den ticka larbatik ninfara igarotzen da normalean.\nAkainek ez dute ostalari batetik bestera salto egiteko gaitasunik. Hauek hezetasunak, bibrazioak eta beroak estimulatzen dituzte, beraz, gonbidatu bat noiz dagoen jakin dezakete. Ostalari batetik bestera igarotzeko, akainak lotan itxaroten dute, ile-kateetatik ibili arte.\nTikak edonon aurki daitekebaita klima hotzetan ere. Adibidez, Estatu Batuetan Estatu bakoitzeko akuak daude.\nTikak tenperatura oso baxuak jasaten dituzte, 4 gradu Celsius arte jasan ahal izatea.\nLyme gaixotasuna, anaplasmosia eta ehrlichiosis, dira akainek sor ditzaketen hiru gaixotasun arriskutsuenetako batzuk, zure txakurraren listuak eta 4 ordutan bakarrik kutsatzen baitira.\nNola kendu ticks?\nLehenik eta behin markaren burua aurkitu behar duzu. Kasu gehienetan, azalaren azpian lurperatuko da.\nAplikatu hidrogeno peroxidoa eremuan.\nKendu tick-a pinzekin, hauekin tick-a erraz tira dezakezu eta bakoitzak bere komunean dauka.\nErabili punta fineko pintza.\nHartu tickaren burua eta jarri pinzak ahalik eta ahotik hurbilen.\nTira sendo eta zalantzarik gabe. Ez biratu edo biratu pinzak tira egiteko, txakurraren larrua tira baitaiteke kentzen saiatzean.\nKendu tick-a hari zati batekin edo hortz-hariarekin, markatuz buruaren inguruan eta ahalik eta larruazaletik hurbilen.\nTiratu muturrak mugimendu motel eta egonkorrean eta voila, markatu kendu.\nDuzu zure txakurraren gorputzaz oso kontziente izan, zauria baduzu, zauria baduzu edo nonbait oso maiz urratzen baduzu. Gainera, ohartu beharko zenuke gorputzean orban beltz arrarorik dagoen, ziurrenik akainak baitira.\nZure txakurra bainatzean, ondo egiaztatu eta saihestu gaixotasunak pairatzea parasito trakets hauen bidez.\nArtikuluaren bide osoa: Txakurren mundua » Txakur orokorrak » Gaixotasun » Tikek kutsatutako gaixotasunak\nOrbanak txakurraren malko hodian: zertarako dira?


Literatur Emailuak » 2019 » Urria\nUrr 29 19\nAmets Arzallus Antia eta Ibrahima Balderen Miñan nobela\nIbrahima kamioi batean zebilen aprendiz Ginean, egun batean amak deitu zuen arte: anaia txikia falta zen etxean. Eta haren bila abiatu zen. Basamortua gurutzatu; pasatzaile, polizia, bahitzaileekin topo egin; egarria, gosea, mina ezagutu. Afrikatik Europarako bidea. Mediterraneoa zeharkatzen dutenak deshumanizatzea ezinbestekoa da haien heriotzen, kanporatzeen, ilegalizatutako bizitzen gaineko ezaxola zabaltzeko. Baina bizitza horietako bakoitza bakarra da eta, beraz, unibertsala. Eta kontatzeak hori azpimarratzen du. Ibrahima Balderen bizitzaren kronika da nobela hau, hark ahoz eta Amets Arzallusek letraz idatzia. Ostegunean aurkeztuko dute, Donostiako Pandora tabernan, goizeko 11etan.\nUrr 23 19\nIturria Unai Elorriagaren nobela berria\nPedro Iturriak obsesio bat dauka: ipuin itxurako testuak idazten ditu. Ez dakigu jatorriz zer hizkuntzatan idazten dituen, baina badakigu Txekian txekieraz argitaratzen duela, Hungarian hungarieraz. Haren bila ari dira Europan zehar Soro Barturen eta Erroman, 79 urte dituzten arren. Herrialderen batean Iturriaren ipuinen bat argitaratu dela dakiten bakoitzean hara abiatuko dira: itzultzaile bat lortu, ipuina irakurri, Iturria non bizi den ikasi… Eta irakurleok haiekin batera irakurriko ditugu Iturriaren hamar ipuinak. Unai Elorriagak Iturria azken nobela aurkeztuko du gaur Tobacco Days liburu-dendan, 12:30ean.\nUrr 21 19\nDaniel Salgado poeta galegoa eta Vietcong\nDaniel Salgado galizierazko poesiagintza berriak duen egilerik nabarmenetakoa da. O Gran Rexeitamento / Flores para Albert Ayler (2017) da argitaratu duen azken lana. Lan horretako pasarte batzuk dira, besteak beste, Vietcong musika talde esperimentalean errezitatu ohi dituenak. Urrian Euskal Herrian izango ditugu, Azkoitiko Mataderoan (24), Bilboko Le Larraskito Kluban (25) eta Errenteriako Mikelazulon (26). Salgadoren eta Vietcongen etorrera baliatuta, bi olerki ekarri ditu Ibon Rodríguez Garcíak. Rodríguez bera Itxaro Bordarekin batera arituko da 24 eta 26ko emanaldietan.\nUrr 14 19\nIzan dezagun adorea, Lledonerseko kartzelatik\n99 urte eta 6 hilabeteko espetxealdia, horixe Espainiako Auzitegi Gorenak Kataluniako politikariei ezarri berri dien zigor urte kopurua. Duela bi urte hasitako errepresio baten puntu gorena, hona hemen iazko abenduan Lledonerseko espetxean Jordi Cuixartek egindako aldarria: Izan dezagun adorea poema.\nUrr 07 19\nNatalia Ginzburg Michele maitea seme galduari gutuna\nNatalia Ginzburg 1991ko urriaren 7an hil zen. Eta gaur euskarari ekarriak atalera dakargun istorio honetako protagonista Michele da, Adriana izeneko emakumearen seme galdua. Gaztetan familia atzean utzi, eta atzerrian ezkondu zen, eta gero, bizitza ez oso ordenatu baten ostean, atzerriko herrialde batean hil zen, argitu gabeko egoera batean. Amak negar egin dezake seme galdua gogoan, baina ezin izango ditu ulertu haren sekretuak. Sendikoen eta gertukoen arteko gutun-truke gisa aurkezturiko eleberrian, sentimenduen barreiamendua eta komunikatzeko ezintasuna dira nagusi. Michele maitea Amaia Astobizak itzuli du italieratik.


Ainhoa Sanz, TVEko albistegian | Otamotz\nAtzo gauean Juan Miguelez Leire Trail mendiko lasterketari buruzko erreportajea eman zuten Espainiako TVE telebista kateko gaueko albistegian. Lasterketa hori asteburuan izan zen eta Ainhoa Sanz urretxuarrak irabazi zuen. Errekorra hiru minututan jaitsi zuen. TVEko kazetariak une honetan Sanz munduko korrikalari onena dela esan zuen.\nAlbistegia ikusteko sakatu hemen. Lasterketari buruzko erreportajea 53. minutuan ageri da.\nAinhoa SanzalbistegiaJuan Miguelez Leire TrailTelediarioTVE


txintxarri.eus: Kaxkamalo, Txantxoak, Hartza... Euskal Inauterien pertsonaien gida\nKaxkamalo, Txantxoak, Hartza... Euskal Inauterien pertsonaien gida\nGutxi falta da. Euskal Inatueriak ate joka daude. Orain bi urte Lasarte-Oriako hainbat eragile batu ziren, ospakizunari beste ikuspegi bat eman asmoz. Lan askoren ondoren, ideia batzuk ordenatu eta pertsonaia batzuk azaleratu dituzte.\nOraingo erronka dute islatutako istorioa ezagutaraztea, herritarrek barneratu dezaten zergatik diren modu horretan Lasarte-Oriako inauteriak.\nMitoak eta erritoak nahasten dira inauterien antzezlanean. Istorioa ez da beti agerikoa, sinbolismoak indar handia duelako. Mitoa errealitatearen azalpen ez arrazionala ematen saiatzen den alegiazko narrazioa da. Eta erritoa, aldiz, mitoaren irudikatze fisikoa. Festaren antolatzaileak euskal inauteri tradizionalen mitoetan murgildu dira, antzinako ospakizun horren esanahi sinbolikoen bila. Agerikoa da inatuerien esanahia: izaera garbitzailea du, hau da, gaitz eta kalamitateak uxatzeko erritoak izan daitezke. Izaera hori da, hain zuzen ere, Lasarte-Oria eta Zubietako Euskal Inauterien abiapuntua.\nInauteriak sortu ziren garaian ez zegoen ezagutza zientifikorik, eta, horrenbestez, edozer gauzari heltzen zioten gaitzak saihesteko. Horrela sortu ziren erritu asko eta asko. Lasarte-Orian itunarekin antzeztuko da horietako bat; kaosa eta gaitzak sortu ditzaketen elementuekin itun bat egingo dute herriko ordezkariek, janariaren eta diruaren truke hitzeman dezaten aurrerantzean kalte gehiagorik ez egitea.\nItuna betetzeko, puska bila aterako dira herritarrak. Alegia, janaria eta dirua biltzeko lanean hasiko dira. Inauteri askotan baserriz baserri joaten ziren eskean, mozorroturik.\nHorrela, otsailaren 3an alkateak bere jantzi dotoreena prestatuko du, eta herriko mugara abiatuko da. Herriko mugan bilkura inportantea du zain. Hitzarmena adostu ezean, kalamidade latzenek astinduko dute herria. Bilkura horren arabera, urte oparoa edo urte gorria izango da.\nJarraian, festan azaltzen diren pertsonaia eta elementuen esanahi sinbolikoen zerrenda eskainiko du txintxarri-k, Euskal Inauterien lantaldearekin bildu ondoren. Horrela, datorren otsailak 3an edonork ulertu ahalko du ikusi eta entzungo duen guztia.\nZorionak, maitea, zure 10.urtebetetzean. Muxu handi bat aitatxo eta amatxoren partetik.


Jaioterrira itzuliko da Karmen | Kultura | Berria\nNoiz sortua: 2017-09-16 00:30:00\nJaioterrira itzuliko da Karmen\nGerardo Mungiak idatzitako 'Karmen Etxalarkoa' pastorala eskainiko dute Etxalarren, gaur eta bihar. Ia 150 arizalek hartuko dute parte Merimeeren obran oinarrituta prestatu duten ikuskizunean\nIrudian, Karmen, alboan bi soldadu dituela, iragan igandean egin zuten pastoralaren azken mustraka orokorraren uneetako batean. IÑIGO URIZ / ARGAZKI PRESS Tamaina handiagoan ikusi\n«Ez zen zure txanda, beste adiskidearena baizik», zuzendu dio Pantxika Urruti errejentak, Gerardo Mungiak idatzitako pastoraleko liburuxkan hatza jarrita, fraidez jantzita dagoen arizale bati. Gaur eta bihar arratsaldean, 15:30ean hasita, Etxalarko (Nafarroa) plazan egingo duten Karmen Etxalarkoa pastoralaren azken mustraka da. Giro berezia nabari da, Bortzirietako herri txiki horretako herritar andanak egin baitute bat hasiera batean «erokeria» zirudien proiektuarekin. Orotara, 150 arizalek baino gehiagok eta dozena bat musikarik eta dantzarik hartuko dute parte Karmen eta Joseren maitasun tragikoa kontatzen duen lanean.\nPastorala jatorriz Zuberoako antzerkia izaki, Etxalarko askorentzat erabat ezezaguna zela dio Jone Bizentek, komunikazio arduradunak. Are gehiago, Karmenen historia ere askorentzat arrotza zela gaineratu du. Hala ere, faktore horiek «lagungarri» izan direla irizten dio, «proiektua zer zen jakin aurretik bat egin zutenak erabat harrapatuta daudelako».\nOperari, literaturari zein zinemari esker, Etxalarko Karmenen historia ezagun bilakatu da. Baina lehen aldiz egingo da berari buruzko pastoral bat. Bizenteren irudiko, «antzezlanean ikusgai izango den Karmen garai hartako gainerako emakumeekin konparatuz gero, arras ezberdina da, bai fisikoki eta bai izaeraz. Beti bere buruarengan eta bere askatasunean pentsatzen duen emakumea da». Ikuskizunean helarazten den mezua ere baikorra dela irizten dio.\nHalako pastoral bat egiteko ideiaren jatorria non dagoen galdetuta, ederki oroitzen da Iñigo Etxarte. Musika taldeko koordinatzaile moduan ari da ikuskizunean, eta txirula eta txistua ere jotzen ditu. Herriko apaizak bilera batera deitu zuen beste lagun batzuekin batera. Lehen bilera hartan, Gerardo Mungia Karmen Etxalarkoa pastoralaren egileak eta Pantxika Urruti errejentak ere parte hartu zuten: «Proiektuaren berri eman ziguten, eta bat egitea erabaki genuen. Oroitzen naiz Pantxika Urrutik hartu zuela bertso bat, erran zuela ikasteko, eta abesten hasi ginela». Orduan ikusi zuen Etxartek lehenengoz pastoral bat, bideoan. 2016ko urria zen. Handik aurrera, prestakuntza lanetan hasi ziren buru-belarri.\nIzan ere, testua bakarrik zegoen idatzita. Egiteke zeuden zereginak hamaika ziren: protagonistak hautatzea, arizale bakoitzari zegokion rola zehaztea, pertsonaia bakoitzaren arropak diseinatzea, musika eta koreografiak egitea... Bizente harrituta dago herritarren parte hartzearekin. Gainera, pastorala «inurri lana» dela adierazi du, «ikusten ez den lan anitz dagoelako». Parte hartzen duen lagun bakoitzak zeregin bat baino gehiago du. Esaterako, Bizente bera komunikazio arduraduna izateaz gain, arizalea ere bada. Are gehiago, arizale askok rol bat baino gehiago jokatzen dute.\nOndorioz, jantzien arduradunek «izugarrizko lana» egin behar izan dute dena antolatzen. «Testua hasiera-hasieratik hartu, eta pertsonaia bakoitza nork eta nola antzeztuko zuen zehaztu zuten taula amaigabe batean», azaldu du Bizentek, irri artean. Bereziki, lan eskerga izan da arropak lortzea. Adibidez, Berako emakume batek, duela 100 urteko arropa andana utzi du pastoralaren esku. Horrekin batera, Donostiako danborrada konpainia baten jantziak baliatuko dituzte pastoralean horrenbesteko pisua duten soldaduak janzteko.\nMakilak, espresuki eginak\nBaina badira espresuki pastoralerako egindako zenbait gauza, tartean, auzokideen rola egiten duten arizaleek jantziko dituzten txapelak eta parte hartzaile guztiek dituzten makilak. Iragan igandeko azken mustrakan jantzi zituzten txapelak lehen aldiz jende aurrean. Txapela horiekin arazo dezente izan dituztela azaldu du Etxartek. «Lastozkoak egin zituzten, baina, nola gelditzen ziren gustatzen ez zitzaienez, berriak egin zituzten». Bestalde, makilek berebiziko garrantzia dute pastoral guztietan, besteak beste, bertsoen eta musikaren erritmoa markatzeko baliatzen baitira. Bizenteren osaba da makilak egiten aritu denetako bat: «Sekulako lana egin dute mendira joan, makilak moztu, eta su ondoan berotuz zuzen-zuzen jartzen».\nIa hiru orduko ikuskizuna izango da gaur eta bihar Etxalarko plazan egingo dutena. Karmen eta Jose protagonisten rola Miren Olaetxea etxalartarrak eta Miel Joxe Ariztia amaiurtarrak jokatuko dute. Biek egiten duten lana goraipatu dute bai Bizentek eta bai Etxartek. «Kontuan hartu behar dugu pastorala antzerki mota zaharra dela, eta, beraz, aktoreek ez dutela elkar ukitzerik. Ondorioz, abesteko moduaren eta begiradaren bitartez adierazten dituzte soilik sentimenduak», azaldu du Bizentek. Alderdi hori lantzeko ahalegin berezia egin dute Olaetxeak eta Ariztiak. Eta ahalegin horren emaitza jaso zuten iragan igandeko mustraka orokorrean, behin baino gehiagotan amaitu baitzituzten jeikaldiak txalo artean. Asteburuko bi saioak ere «arrakastatsuak» izatea espero dute.\nSarrerak erosi ez dituztenei antolatzaileek oroitarazi diete oraindik ere badirela sarrerak salgai. www.karmenetxalarkoapastorala.eus webgunearen bidez eskuratu daitezke.


Fe y Alegria GKEa diruz laguntzen jarraitzen du udalak - Zarautz - Zarauzkohitza.eus\nFe y Alegria GKEa diruz laguntzen jarraitzen du udalak\nZarauzko Hitza 2019-10-28 09:00\n21 lurraldetan ditu proiektuak Fe y Alegriak. Zarauzko Udalak Guatemalako proiektuekin egiten du lan 2011z geroztik.\nZarauztik bezala, beste hainbat herritatik ere laguntzak jasotzen ditu Fe y Alegria GKEak. Guztira, Latinoamerikako eta Afrikako 21 herrialdetan egiten dute lan, baina 2011k geroztik, Zarauzko Udalak Guatemalako proiektuekin lagundu izan dio erakundeari.\nOrain arte bultzatutako proiektuek hiru oinarri nagusi izan dituzte: hizkuntza, hezkuntza eta parekidetasuna. Guatemalan, gazteleraz gain, 24 hizkuntza hitz egiten dira eta haietako batzuk galtzeko arriskuan daude. Horiek sustatzeko proiektuak ditu esku artean Fe y Alegriak, baita eskola berriak eraikitzen eta horietako instalakuntzak eguneratzen ere.\n2019ko aurrekontuen %0,73a dago bideratuta GKEak laguntzeko, eta aurtengoan, guztira 10 proiektu aurkeztu direla azaldu du Patxi Elola Kooperazio zinegotziak.\nJulio Cesar Perez Osorio guatemalarra prentsaren aurreko agerraldian izan zen, eta azaldu zuen nolakoa den Fe y Alegriaren jarduna egun. Besteak beste, gazteekin eta herritar indigena emakumeekin lan egiten dutela azaldu zuten, kultur berreskurapenaren alde. Guatemalako egungo egoeraz ere aritu zen, eta haren esanetan, orokorrean desberdintasun sozialak "oso handiak" badira ere, zapalduenen artean pixkanaka zerbait pizten ari dela uste du: "Horren erakusle da azken hauteskunde orokorretan emaitza onak izan zituen Thelma Cabrera, emakumea, indigena eta alderdiko burua".\nAmaitzeko, eskerrak eman zizkieten bertaratutakoek udalari eta herriari, proiektu horiek guztiak egin ahal izateko bideratzen duten dirulaguntzagatik.


Clowntrait\tPartekatu Facebookdel.icio.usMySpaceLinkedInTumblrTechnoratiPrintemail\nAsier Bastida Maiatza iritsi eta urtero legez Leioak kale artisten Umore Azokari harrera ezin hobea egingo dio. Konpainia asko, ikus-entzule asko, arte eszenikoetako profesional asko… baina guztien artean… clown-ak nabarmendu behar dira, eta horien guztien artean, zalantzarik gabe Tortell Poltrona; izan ere, orain dela urte batzuk arrasto nabaria utzi zigun Asier Bastida argazkilariaren begi eta oroitzapenei esker.\nNorbera apur bat umeagoa denean, heroien kromoen bildumak egiten ditu. Asier Bastidak orduan ez zuen inolako bildumarik osatzea lortu. Orain apur bat helduagoa dela, oroimenak, bizipenak, zirrarak… batzeko bildumak osatzen hasi da. Eta clown-en bilduma berezi hau horietariko bat da.\nClown-a kaleko antzokien muin gisa agertzen da. Izan ere, clown-ek munduko kaleak korritzen dituzte funtsezko lanabes batekin, lehengai pertsonal batekin, euren aurpegierekin eta adierazpideekin, eta horiexek dira arte kutsagarri honen muinak, euren egiteko onaren arrakasta agerian jartzen duten irribarreen oinarriak.\nTelebistaz ematen ez dituzten telesailen protagonistak, milaka borrokaren heroiak, guri irribarreren bat edo barre algararen bat lapurtzeko norgehiagoka sutsuen irabazleak. Haiek dira barrearen, kritikaren eta txantxaren mezulariak, alaitasunaren mezulariak. Ez dira axolagabetasunarekin konformatzen, epelena ere bilatzen, jazartzen eta harrapatzen dute, irribarrerik osasungarriena eragiteko.\nClown-en berrogeita hamar iruditik gora azalduko dira Leioako askotariko hiriguneetan.\nOspetik zeharreko ibilaldi ezohikoa, alaitasuna behar duen mundu honetan une ezin hobeak oparitzen dituztenei zuzendua.\nIrribarreak eta… Leioako kaleetara alaitasunaren bila.\n» Non: Leioako kaleetan\n» Egunak: Maiatzaren 14tik ekainaren 17ra\n» Ordutegia: Egun osoa\nKATEGORIAK: Agenda, Erakusketak Etiketak: Asier, Bastida, clowntrait\tIruzkindu\nBloga Leticia Gasparrek Leioako Margolari Gazteen XVI. Lehiaketa irabazi du\nMaiatzaren 12an izan zen Leioako Margolari Gazteen XVI. Lehiaketa Leticia Gasparrek irabazi du. Hamahiru lan aurkeztu ziren guztira eta hainbat...\n2013, maiatzak 24 Iruzkinik ez


GR DSS 2016 sarea - Gipuzkoa Natura\nLurraldeko 7 GR nagusiak\nGR2016.EU SAREAk, Gipuzkoako 7 GR nagusien bitartez, lurraldean dauden Natur Gune Babestu guztiak lotzen ditu oinez egiteko moduan.\nLaburdura frantsesetik dator (Grande Randonnée) eta, Ibilbide Luze esan nahi du. Ibilbide mota horrek etapa desberdinak izaten ditu, izan ere ohikoena da udalerriak edota urruti dauden eskualdeak lotzea.\nGipuzkoako lurraldeari bira osoa ematen dio ibilbide honek. Bizkaia, Araba eta Nafarroako mugetan ibiliko gara, hainbat paisaje desberdinez gozatuz: Kantauriko itsasertza, ur-mugako mendiak, pagadiak, belardiak, erreka zuloak\nAralarko eta Aizkorri-Arazko Natur Parkeak lotzen dituen Ibilbide Luze (GR) zirkular honek gaztaren ekoizpenean dauden arlo desberdinak ikusteko aukera ematen du: artaldeek bazkatzen duten zelaietatik hasita, haien esnearekin egindako gazta saltzen den merkatuetaraino. Bidean artzain-txabolak, saroiak, bentak, artzaintzaren eta gaztaren museoak eta artzain eskola aurkitzen dira. Baita ere, artzainen bizitzarekin eta heriotzarekin lotura zuzena duten hainbat megalito. Horretaz gain, burdinola- eta meatze-arrastoak, santutegiak eta elizak eta beste hainbeste giza eraikin ere ikusgai dira.\nGRT ibilbideak GRak lotzeko erabiltzen diren mugaz gaindiko bide homologatu eta balizatuak dira. GRT honek Pirinioen hegoaldetik doan GR 11 eta iparraldetik doan GR 10 Pirinioen zeharkaldiak lotzen ditu. Horretarako 2. mundu gerran erresistentzia frantsesak eremu okupatuan jausten ziren pilotu aliatuak mugaz beste aldera pasatzeko erabiltzen zuten bidearen zati bat erabiltzen da (Erlaitz-Pitara) gertakari haiek oroitu nahian. Bide hura Urruñan hasi, Endarlatsan Bidasoa gurutzatu eta Erlaitzeraino igo ondoren Oiartzunera jaisten zen. "Comète Sarea" deitu zitzaion laguntza egitura horri. GRT 2ak hegoaldean Erlaitz-Endarlatsa egiten du eta Iparraldean Endarlatsa-Pitarako lepoa.\nComète Sarea (GR 11-GR 10 Lotura)\nGR 12 Euskal Herriko ur-mugen ibilbidea\nEuskal Herria Mendebaldetik Ekialdera zeharkatzen duen ibilaldi honek, kantauri eta mediterraneoko isurialdeak banatzen dituzten mendizerrak (Aralar eta Aizkorri - Aratz, beste batzuen artean) ezagutzeko aukera ematen du. Gipuzkoako etapak\nEuskal Herriko Ur-Mugaren Ibilaldia: Etzegarate - Lizarrusti\nEuskal Herriko Ur-Mugaren Ibilaldia: Lizarrusti - Igaratza\nGR 282 Artzantzaren naturbidea\nArtzantzaren Natur bidea: Arantzazu-Arlaban\nArtzantzaren Natur bidea: Arlaban-Abeta\nArtzantzaren Natur bidea: Igaratza-Lizarrusti\nArtzantzaren Natur bidea: Lizarrusti-Mikeleteen etxea


Ekimena lurrun lokomotora baten kabinan joan-etorriko bidaia oso bat egitea da. Baina, ez hori bakarrik. Lokomotora abian jartzeko beharrezko prestatze-lan guztiak egiten diren bitartean makinariarekin eta surginarekin batera egongo zara…\nArgazki erakusketa: ‘Piriniotako Burdinaren ibilbidea’\nIbilbidea hau osatzen duten zenbait museotan egindako erakusketa ibiltaria. Formatu handiko 24 panelen bidez, erakusketa honen bisitariek Piriniotako alde bietan mendeetan zehar burdinak osatu zuen ondare kultural aberatsa ezagutu dezakete. Erakusketa hau 2019ko urte hasieran Burdinbidearen Museo honetan ikusgai izan zen.\nEl Museo del Tren pone a la venta asientos dobles e individuales correspondientes a las unidades de la serie 3500 de Euskotren, retiradas del servicio en 2013. El precio de los asientos es de 50€ el individual y 100€ el doble, debiendo acercarse los interesados al Museo Vasco del Ferrocarril de Azpeitia.


BURU - MAPAK: 2009/04\nHIRIA ERALDATZEN II (MINFOUTES)\nHilabete bat pasa da ia MINFOUTES (MindMap-Info-OUT-Espazioa) hitzaldia izan genuenetik eta orain lerro batzuk orduko hari buruz.\nHitzaldia iragartzeko idatzian azaldu bezala, nahiko gauza arraroa zen proposamen hura. Buru-mapagintza eta hiria eraldatzeko topagune/lantegi baten emaitzaren nahastea. Eta zinez aberasgarria izan zen. Hamabost lagun inguru elkartu ginen eta, besteak beste, buru-mapak zer diren azaltzeko balio izan zuen, etorritakoen artean gaia ondo ezagutzen zutenak egon bazeuden ere.\nHorien artean Grupo Ikusnet-eko Elfeel izan zen eta berari esker jakin izan dut XMind programari buruz.\nBertsio bat "open source" moduan plazaratu dute eta goiko esteka horretan bide erraza duzu hura deskargatu edo erabiltzeko. Mind Manager-etik inportatzen du eta buru-mapak partekatzen eta talde-lanerako erabiltzen uzten du.\nXMind horren bidez egina dago aurkezpen horretarako erabilitako MINFOUTES buru-mapa eta interneten erabilgarri duzu. Bide batez, ondo etorria hiria eraldatzeko saiora! Hemen, horri buruzko bloga, María Secoren ekimenez. Parte-hartzeko irekia dago, eta euskaraz ere bertan idaztea ondo etorria. Tú Bilbao - BILBAO-TU, beharbada?\nEgilea: BM31 en 08:33 0 iruzkin Enlaces a esta entrada\nEtiketak: Bilbao, BM31, buru-mapak, mind map, MINFOUTES, OUT Bilbao, Tú BILBAO-TU, XMind\nEUSKADI IRRATIKO ENKARGUA III\nXMind programa ezagutu dut berriki. MINFOUTES topaketan izandako Elfeel-en bitartez. Grupo Ikusneten Bilboko ordezkaritzan dabil lanean. Sowtware librezalea oso-osoan.\nNahiko tresna ona dirudi XMind hau, eta buru-mapak egoki egiteko modu ona emateaz gain, oso modu erosoan errazten du egindako buru-mapak publikatzea eta talde-lanerako erabiltzea.\nHemen bertan duzue, beraz, ikusgai irratiko enkarguari erantzunez egindako buru-mapa. Elkarrizketa haren gidoia.\nEgilea: BM31 en 10:56 0 iruzkin Enlaces a esta entrada\nEtiketak: adibideak, BM31, buru-mapak, Euskadi I, irrati-elkarrizketak, libre, mind map, software, XMind